Yosua 22 | Biblia Le Internet Dzi | Xexe Yeye Gɔmeɖeɖe\nTo siwo le ɣedzeƒekpa dzi la trɔ gbɔ va aƒe (1-8)\nWoɖi vɔsamlekpui ɖe Yordan nu (9-12)\nWoɖe nu si tae woɖi vɔsamlekpui la me (13-29)\nWokpɔ masɔmasɔ la gbɔ (30-34)\n22 Yosua yɔ Ruben viwo kple Gad viwo kpakple Manase-to afã la, 2 eye wògblɔ na wo be: “Miewɔ nu siwo katã ƒe se Mose, Yehowa ƒe subɔla, de na mi la dzi,+ eye mieɖo to nye gbe le nu siwo katã ƒe se mede na mi la me.+ 3 Miegblẽ mia nɔviwo ɖi le ɣeyiɣi siawo katã me va se ɖe egbe sia o,+ eye miewɔ se si Yehowa mia Mawu de na mi la dzi.+ 4 Ke azɔ Yehowa mia Mawu la na gbɔdzɔe mia nɔviwo, abe ale si tututu wòdo ŋugbe na wo ene.+ Eya ta azɔ miate ŋu atrɔ ayi miaƒe agbadɔwo me le anyigba si Mose, Yehowa ƒe subɔla, tsɔ na mi le Yordan ƒe go kemɛ* dzi be wòazu mia tɔ la dzi.+ 5 Ðeko mikpɔ nyuie, be miawɔ ɖoɖo kple Se siwo Mose, Yehowa ƒe subɔla, de na mi la dzi,+ ahalɔ̃ Yehowa mia Mawu+ la, azɔ le eƒe mɔwo katã dzi,+ alé eƒe sededewo me ɖe asi,+ aku ɖe eŋu,+ eye miasubɔe+ kple dzi blibo kpakple luʋɔ* blibo.”+ 6 Azɔ Yosua yra wo heɖe asi le wo ŋu, eye wodzo yi woƒe agbadɔwo me. 7 Mose na domenyinu Manase-to afã la le Basan,+ eye Yosua na anyigba to la ƒe afã mamlɛa kpe ɖe wo nɔviwo ŋu le Yordan ƒe ɣetoɖoƒe.+ Esi Yosua ɖe asi le wo ŋu be woayi woƒe agbadɔwo me la, eyra wo 8 hegblɔ na wo be: “Mitsɔ kesinɔnu geɖewo kple lãha gbogbowo, klosalo, sika, akɔbli, gayibɔ kple awu geɖewo fũu+ ne miagbugbɔ ayi miaƒe agbadɔwo me. Eye mima miaƒe futɔwo ƒe aboyonuwo+ kple mia nɔviwo.” 9 Emegbe Ruben viwo kple Gad viwo kpakple Manase-to afã la dzo le Israel-vi bubuawo gbɔ le Silo, le Kanaan-nyigba dzi, hetrɔ yi Gilead-nyigba+ si woxɔ henɔ edzi le se si Yehowa de to Mose dzi nu la dzi.+ 10 Esi Ruben viwo kple Gad viwo kpakple Manase-to afã la va ɖo Yordan nutowo me le Kanaan-nyigba dzi la, woɖi vɔsamlekpui ɖe Yordan nu, enye vɔsamlekpui gã aɖe ŋutɔ. 11 Emegbe Israel-vi bubuawo see,+ eye wogblɔ be: “Mikpɔ ɖa! Ruben viwo kple Gad viwo kpakple Manase-to afã la ɖi vɔsamlekpui ɖe Kanaan-nyigba la ƒe liƒo dzi le Yordan nutowo me, le eƒe go si nye Israel-viwo tɔ la dzi.” 12 Esi Israel-viwo see la, Israel-viwo ƒe ha blibo la va kpe ta ɖe Silo+ be yewoawɔ aʋa kpli wo. 13 Eye Israel-viwo dɔ Finehas,+ nunɔla Eleazar vi, ɖo ɖe Ruben viwo, Gad viwo kple Manase-to afã la le Gilead-nyigba dzi, 14 eye tatɔ ewo kpe ɖe eŋu, tatɔ ɖeka tso Israel-toawo ƒe aƒekɔ ɖe sia ɖe me, wo dometɔ ɖe sia ɖe nye wo fofowo ƒe aƒekɔ ƒe tatɔ le Israel-viwo ƒe ame akpeawo* dome.+ 15 Esi wova ɖo Ruben viwo, Gad viwo kple Manase-to afã la gbɔ le Gilead-nyigba dzi la, wogblɔ na wo be: 16 “Ale Yehowa ƒe ha blibo la katã gblɔe nye esi: ‘Anukwaremaɖimaɖinu+ kae nye esi miewɔ ɖe Israel ƒe Mawu la ŋu? Mietrɔ le Yehowa yome egbea esi mieɖi vɔsamlekpui na mia ɖokui eye miedze aglã ɖe Yehowa ŋu.+ 17 Ðe vo si míeda le Peor la mesɔ gbɔ na mí oa? Míeklɔe ɖa le mía ɖokui ŋu vɔ o va se ɖe egbe, togbɔ be dɔvɔ̃ va Yehowa ƒe ha la dzi+ hã. 18 Eye miagatrɔ ɖa le Yehowa yome egbea! Ne miedze aglã ɖe Yehowa ŋu egbea la, ekema Israel ƒe ha blibo la katã ŋue wòava do dziku ɖo etsɔ.+ 19 Ke nenye be anyigba si miexɔ wòzu mia tɔ la ŋue mekɔ o la, ekema mitso tɔ va anyigba si nye Yehowa tɔ+ la dzi, afi si Yehowa ƒe avɔgbadɔ la le,+ ne mianɔ mía dome, gake ɖeko migaɖi vɔsamlekpui aɖeke kpe ɖe Yehowa, mía Mawu la, ƒe vɔsamlekpui ŋu ahadze aglã ɖe Yehowa ŋu,+ eye miana míazu aglãdzelawo o. 20 Esi Akan,+ Zera vi la, meɖi anukware le nu siwo wòle be woatsrɔ̃ gbidigbidi la me o la, menye Israel ƒe ha blibo la katã ŋue wodo dziku ɖo oa?+ Eye menye eya ɖeka koe ku le eƒe vodada ta o.’”+ 21 Eye Ruben viwo, Gad viwo kple Manase-toa ƒe afã la ɖo eŋu na Israel ƒe ame akpewo* ƒe tatɔawo be:+ 22 “Yehowa, mawuwo dzi Mawu! Yehowa,+ mawuwo dzi Mawu! Enyae, eye Israel hã anyae. Yehowa, ne aglãe míedze, eye míewɔ nuteƒe na wò o la, ekema mègaxɔ na mí egbea o. 23 Ne ɖe míeɖi vɔsamlekpui na mía ɖokuiwo, be míatrɔ le Yehowa yome, ne míasa numevɔwo, nuɖuvɔwo kple ŋutifafavɔwo le edzi la, Yehowa ahe to na mí.+ 24 Gake kpao, susu bubu aɖe tae míewɔ nu sia ɖo, elabe míegblɔ be: ‘Mia viwo ava gblɔ na mía viwo gbe aɖe gbe be: “Nya kae le mi kple Yehowa, Israel ƒe Mawu la dome? 25 Yehowa tsɔ Yordan do liƒo na míawo kpakple mi Ruben viwo kple Gad viwo. Gome aɖeke mele mia si le Yehowa gbɔ o.” Ale mia viwo axe mɔ na mía viwo be woagasubɔ* Yehowa o.’ 26 “Eya tae míegblɔ be: ‘Mina míawɔ nane godoo, míaɖi vɔsamlekpui, menye le numevɔwo alo vɔ bubuwo sasa ta o, 27 ke boŋ be wòanye ɖase le míawo kpli miawo+ kpakple míaƒe dzidzimevi* siwo ava ɖe mía yome la dome, be míasa míaƒe numevɔwo, míaƒe vɔ bubuwo kple míaƒe ŋutifafavɔwo+ ahasubɔ le Yehowa ŋkume, ne mia viwo magava gblɔ na mía viwo gbe aɖe gbe be: “Gome aɖeke mele mia si le Yehowa gbɔ o.”’ 28 Eya ta míegblɔ be: ‘Ne woava gblɔ nya ma na míawo ŋutɔ kple míaƒe dzidzimeviwo* gbe aɖe gbe la, ekema míawo hã míagblɔ be: “Mikpɔ Yehowa ƒe vɔsamlekpui tɔgbi si mía fofowo ɖi la ɖa, menye le numevɔwo alo vɔ bubuwo sasa ta o, ke boŋ be wòanye ɖase le míawo kpli miawo dome.”’ 29 Nede megbe xaa tso mía gbɔ be míadze aglã ɖe Yehowa ŋu, eye míatrɔ le Yehowa yome+ egbea ahaɖi vɔsamlekpui bubu akpe ɖe Yehowa mía Mawu ƒe vɔsamlekpui si le eƒe avɔgbadɔ ŋgɔ+ la ŋu hena numevɔ, nuɖuvɔ kple vɔ bubuwo sasa!” 30 Esi nunɔla Finehas, ha la ƒe tatɔ siwo kpe ɖe eŋu, siwo nye Israel ƒe ame akpewo* ƒe tatɔwo, se nya siwo Ruben viwo, Gad viwo kple Manase viwo gblɔ la, edze wo ŋu.+ 31 Eya ta Finehas, nunɔla Eleazar vi gblɔ na Ruben viwo, Gad viwo kple Manase viwo be: “Míenyae egbea be, Yehowa le mía dome, elabena miewɔ anukwaremaɖimaɖinu aɖeke ɖe Yehowa ŋu o. Azɔ mieɖe Israel-viwo tso Yehowa si me.” 32 Eye Finehas, nunɔla Eleazar vi kple tatɔawo gbugbɔ tso Ruben viwo kple Gad viwo gbɔ le Gilead-nyigba dzi heva Kanaan-nyigba dzi, eye wogblɔ dɔgbedenyaa na Israel-vi bubuawo. 33 Eye nya si wova gblɔ la dze Israel-viwo ŋu. Ale Israel-viwo kafu Mawu, eye womegagblɔ kpɔ be yewoaho aʋa ɖe Ruben viwo kple Gad viwo ŋu ahagblẽ anyigba si dzi wole la o. 34 Eye Ruben viwo kple Gad viwo na ŋkɔ vɔsamlekpuia* hegblɔ be: “Enye ɖase le mía dome be, Yehowae nye Mawu vavã la.”\n^ Alo, “ƒe hlɔ̃wo.”\n^ Egɔmeɖeɖe tẽe, “woagavɔ̃.”\n^ Egɔmeɖeɖe tẽe, “dzidzime.”\n^ Egɔmeɖeɖe tẽe, “dzidzimewo.”\n^ Le numeɖeɖe si wona nu la, anɔ eme be wona ŋkɔ vɔsamlekpuia be Ðaseɖiɖi.


Nyaɖeɖefia 14 - Holy Bible [Ewe Bible 1913] - (Nya 14)\nEye mekpɔ, eye kpɔ ɖa, alẽvi la le tsitre de Zion-to la dzi, eye ame akpe alafa ɖeka blane vɔ ene, siwo ƒe ŋgonu woŋlɔ eƒe ŋkɔ kple Fofoa ƒe ŋkɔ ɖo la, le eŋu.\nEye mese gbea ɖe tso dziƒo abe tsi geɖewo ƒe gbeɖiɖi ene, eye abe dziɖegbe sesẽa ɖe ƒe gbeɖiɖi ene, eye gbe, si mese la, le abe saŋkuƒola, siwo le woƒe saŋkuwo ƒom la, ƒe gbeɖiɖi ene.\nEye wodzi ha yeyea ɖe le fiazikpui la kple nu gbagbe eneawo kpakple amegã xoxoawo ƒe ŋku me; eye amea ɖeke mete ŋu srɔ̃ hadzidzi la o, negbe ame akpe alafa ɖeka blane vɔ ene, siwo woƒle tso anyigba dzi la koe.\nNenem me siawo nye amesiwo meƒo ɖi wo ɖokui kple nyɔnuwo o; elabena ɖetugbiwo wonye. Amesiawo dzea Alẽvi la yome yia afisiafi, si wòyina. Amesiawo la woƒle wo tso amewo dome, be woanye ŋgɔgbetɔwo na Mawu kple alẽvi la.\nEye womekpɔ aʋatsokakaa ɖeke le woƒe nu me o; elabena wonye mokaka manɔŋutɔwo.\nEye mawudɔla bubu, si nye evelia la, dze eyome le gbɔgblɔm bena: Emu, Babilon gã la mu! Du, si na dukɔwo katã no eƒe ahasiwɔwɔ ƒe dɔmedzoe ƒe aha la.\nEye mawudɔla bubu, si nye etɔ̃lia la, dze wo yome le gbɔgblɔm kple gbe gã bena; Ne amea ɖe de ta agu na lã la kple eƒe legba, eye wòxɔ eƒe dzesi ɖo eƒe ŋgonu alo eƒe asi ŋu la,\neya lano Mawu ƒe dɔmedzoe ƒe aha, si wometɔtɔ kɔ ɖe eƒe dɔmedzoekplu la me o, eye woatsɔ dzo kple dzokpe ewɔ fui le mawudɔla kɔkɔeawo kple alẽvi la ŋku me.\nEye woƒe fu wowɔ ƒe dzudzu la tu le dziƒo yim tso mava me yi ɖe mavɔ me, eye amesiwo de ta agu na lã la kple amesi ke xɔ eƒe ŋkɔ ƒe dzesi la, womakpɔ dzudzɔ zã kple keli o.\nEye mese gbea ɖe tso dziƒo le gbɔgblɔm bena: Ŋlɔ bena: Woayra ame kuku, siwo ku le Aƒetɔ la me tso esia dzi heyina: ẽ, Gbɔgbɔ la gblɔ bena, woadzudzɔ wo dokui tso woƒe agbagbadzedzewo me, elabena woƒe dɔwɔwɔwo dze wo yome.\nEye kpo da, mekpɔ alilikpo yia ɖe, eye amea ɖe bɔbɔ nɔ alilikpo la dzi abe amegbetɔvi ene, eye sikafiakuku le eta, eye hɛ gobɛ ɖaɖɛa ɖe le esi.\nEye mawudɔla bubua ɖe do tso gbedoxɔ me le ɣli dom kple gbe gã do de amesi bɔbɔ nɔ alilikpo la dzi la bena: Do wò hɛ gobɛ la ɖa, ne naya nu; elabena nuŋeɣi ɖo, eye anyigba dzi nuwo ɖi!\nEye amesi bɔbɔ nɔ alilikpo la dzi la, do eƒe hɛ gobɛ ɖe anyigba dzi, eye wòya anyigba dzi nuwo.\nEye mawudɔla bubua ɖe do tso gbedoxɔ, si le dziƒo la me, eye eya hã lé hɛ gobɛ ɖaɖɛa de de asi.\nEye mawudɔla bubua ɖe, si kpɔ ŋusẽ ɖe dzo dzi la, do tso vɔsamlekpui la me, eye wòdo ɣli kple gbe gãa de do de amesi lé hɛ gobɛ ɖaɖɛ ɖe asi la bena: Do wò hɛ gobɛ ɖaɖɛ la da, ne nala anyigba dzi weinka ƒe kpowo; elabena eƒe kutsetseawo di!\nEye mawudɔla la do eƒe hɛ gobɛ ɖe anyigba dzi, eye wòtso anyigba dzi weinka ƒe kutsetseawo, eye wòtsɔ wo da ɖe Mawu ƒe dɔmedzoe ƒe weinfiãnu gã la me.\nEye wofanya weintsetseawo kple afɔ le dua godo, eye ʋu do le weinfiãnu la me le ɖɔɖɔm vaseɖe keke sɔwo ƒe numega ŋuti ke, eye wòde stadio akpe ɖeka kple alafa ade.


1 Fiawo 10 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22\n1 Fiawo 10:1-29\nSeba-fianyɔnu va Salomo gbɔ (1-13)\nSalomo ƒe kesinɔnu gbogboawo (14-29)\n10 Esi Seba-fianyɔnu la se Salomo ŋkɔ kple kadodo si le eya kple Yehowa ƒe ŋkɔ dome la,+ eva be yeadoe kpɔ kple biabia* sesẽwo.+ 2 Eye wòva Yerusalem kple ameha gã aɖe ŋutɔ+ kple kposɔ, siwo tsɔ balsam-mi+ kple sika gbogbo aɖe ŋutɔ kpakple kpe xɔasiwo. Eva Salomo gbɔ hegblɔ nya siwo katã le eƒe dzi me la nɛ. 3 Eye Salomo ɖo eƒe nyawo katã ŋu nɛ. Nya aɖeke meli si me fia la mete ŋu ɖe nɛ o.* 4 Esi Seba-fianyɔnu la kpɔ Salomo ƒe nunya katã+ kple xɔ si wòtu,+ 5 nuɖuɖu si nɔa eƒe kplɔ̃ dzi,+ eƒe dɔlawo ƒe anyinɔnɔ, ale si eƒe kplɔ̃ŋusubɔlawo subɔnae kple woƒe awuwo, eƒe ahakulawo kple eƒe numevɔ siwo wòsana edziedzi le Yehowa ƒe aƒe la me la, gbɔgblɔ bu ɖee. 6 Eye wògblɔ na fia la be: “Nya siwo mese le nye anyigba dzi le nu siwo nèwɔ* kple wò nunya ŋu la nye nyateƒe. 7 Gake nyemexɔ wo dzi se o va se ɖe esime nye ŋutɔ meva kpɔe kple nye ŋkuwo hafi. Ke kpɔ ɖa, womegblɔ woƒe afã gɔ̃ hã nam o! Èƒo nya si wogblɔ le wò nunya kple wò kesinɔnuwo ŋu mese la ta sãsãsã. 8 Dzidzɔtɔwoe nye wò amewo, eye dzidzɔtɔwoe nye wò subɔvi siwo le tsitre ɖe ŋkuwòme ɖaa hesea wò nunya!+ 9 Woakafu Yehowa, wò Mawu,+ ame si ŋu wò nu nyo, eye wòtsɔ wò ɖo Israel ƒe fiazikpui dzi. Esi Yehowa tsɔ lɔlɔ̃ mavɔ lɔ̃ Israel ta la, eya tae wòɖo wò fiae be nàdrɔ̃ ʋɔnu ahatso afia le dzɔdzɔenyenye me.” 10 Eye wòtsɔ sika talento* alafa ɖeka blaeve, balsam-mi+ gbogbo aɖe kple kpe xɔasiwo+ na fia la. Womegatsɔ balsam-mi ma tɔgbi vɛ wòsɔ gbɔ de esi Seba-fianyɔnua na Fia Salomo la nu kpɔ o. 11 Hiram ƒe tɔdziʋu siwo tsɔa sika tso Ofir+ la hã tsɔ papawuti+ geɖe ŋutɔ kple kpe xɔasiwo tso+ Ofir vɛ. 12 Eye fia la tsɔ papawutiawo wɔ sɔtiwo na Yehowa ƒe xɔ kple fia ƒe xɔ* la, etsɔ wo wɔ saŋkuwo kple kasaŋkuwo hã na hadzilawo.+ Womegatsɔ papawuti siawo gbegbe vɛ kpɔ o, eye womegakpɔ wo tɔgbi kpɔ va se ɖe egbe sia o. 13 Fia Salomo hã tsɔ nu sia nu si Seba-fianyɔnu la di kple nu siwo katã wòbiae la nɛ, kpe ɖe nu siwo Fia Salomo ŋutɔ nyo dɔme tsɔ nɛ* la ŋuti. Emegbe eya kple eŋumewo gbugbɔ yi eƒe anyigba dzi.+ 14 Sika si vana na Salomo le ƒe ɖeka me la ƒe kpekpeme le talento alafa ade blaade vɔ ade,+ 15 ke esiwo tso asitsala gãwo gbɔ kple viɖe si wokpɔna tso nudzralawo kple Arabiatɔwo ƒe fiawo katã kpakple nutodziɖula siwo le anyigba la dzi gbɔ ya mele eme o. 16 Eye Fia Salomo tsɔ sika si wotsɔ ga bubu tsakae la wɔ akpoxɔnu gã alafa eve+ (sika sekel* alafa ade ye wotsɔ wɔ akpoxɔnu gã ɖe sia ɖe)+ 17 eye wòtsɔ sika si wotsɔ ga bubu tsakae la wɔ akpoxɔnu sue alafa etɔ̃ (sika mina* etɔ̃ ye wotsɔ wɔ akpoxɔnu sue ɖe sia ɖe). Eye fia la tsɔ wo da ɖe Lebanon Ƒe Avexɔ la me.+ 18 Azɔ hã, fia la tsɔ nyiɖu wɔ fiazikpui+ gã aɖe, eye wòfa sika nyuitɔ ɖe eŋu.+ 19 Atrakpui ade le fiazikpui la ŋu, eye wogba fiazikpui la tame kotoo le emegbe, abɔɖoƒe le fiazikpui la ƒe axawo kple eve, eye wowɔ dzata+ eve ɖe abɔɖoƒeawo xa. 20 Dzata wuieve le atrakpui adeawo dzi, ɖeka le atrakpui ɖe sia ɖe ƒe axa si kple axa kemɛ. Womewɔ esia tɔgbi le fiaɖuƒe bubu aɖeke me kpɔ o. 21 Sikae wotsɔ wɔ Fia Salomo ƒe kpluwo katã, eye sika nyuitɔe wotsɔ wɔ agba siwo katã le Lebanon Ƒe Avexɔ+ la me. Klosalonu aɖeke menɔ anyi o, elabena le Salomo ƒe ŋkekeawo me la, womebu klosalo ɖe naneke me o.+ 22 Elabena Tarsis+ tɔdziʋuwo le fia la si le ƒu dzi kpe ɖe Hiram ƒe tɔdziʋuwo ŋu. Tarsis tɔdziʋuwo tsɔa sika, klosalo, nyiɖu,+ kesewo kple atsrimawo vanɛ zi ɖeka le ƒe etɔ̃ me. 23 Ale Fia Salomo ƒe kesinɔnuwo+ kple nunya+ ƒo anyigbadzifia bubuwo katã tɔ ta. 24 Eye anyigbadzitɔwo katã yia Salomo gbɔ be yewoase nunya si Mawu de dzi me nɛ la.+ 25 Wo dometɔ ɖe sia ɖe tsɔa nunana siwo nye klosalonuwo, sikanuwo, awuwo, aʋawɔnuwo, balsam-mi, sɔwo kple tedzisɔwo vana nɛ ƒe sia ƒe. 26 Eye Salomo ƒo tasiaɖamwo kple sɔ* geɖewo nu ƒu; eye tasiaɖam akpe ɖeka alafa ene kple sɔ*+ akpe wuieve nɔ esi, eye wòda wo ɖe tasiaɖamduwo me le teƒe si gogo fia la le Yerusalem.+ 27 Fia la na klosalo bɔ ɖe Yerusalem abe kpe ene, eye wòna sederti sɔ gbɔ taŋtaŋ abe gboti siwo le Sefela*+ ene. 28 Wokplɔa sɔwo tso Egipte vanɛ na Salomo, eye fia la ƒe asihawo yina ɖaƒlea sɔawo* kple ga.+ 29 Tasiaɖam ɖe sia ɖe si tso Egipte la xɔa klosalo alafa ade, eye sɔ ɖeka xɔa klosalo alafa ɖeka blaatɔ̃; eye fia ƒe asitsalawo dzie Hititɔwo+ ƒe fiawo katã kple Siria-fiawo hã tona ƒlea wo.\n^ Alo, “adzo.”\n^ Egɔmeɖeɖe tẽe, “nya aɖeke menɔ ɣaɣla nɛ o.”\n^ Alo, “le wò nyawo ŋu.”\n^ Talento ɖeka le kilogram 34.2. Kpɔ Megbenyawo B14.\n^ Egɔmeɖeɖe tẽe, “ʋu asime nɛ.”\n^ Sekel ɖeka le gram 11.4. Kpɔ Megbenyawo B14.\n^ Mina ɖeka le Hebri Ŋɔŋlɔwo me le gram 570. Kpɔ Megbenyawo B14.\n^ Alo, “sɔdola.”\n^ Agate ŋu afia, “tso Egipte kple Kue; fia la ƒe asihawo yina ɖaƒlea wo le Kue,” si anye Kilikia.\n1 Fiawo 10


1 Mose 45 | Biblia Le Internet Dzi | Xexe Yeye Gɔmeɖeɖe\nYosef ɖe eɖokui fia nɔviawo (1-15)\nYosef nɔviwo yi Yakob kplɔ ge (16-28)\n45 Eye Yosef megate ŋu lé eɖokui le ame siwo le egbɔ la ŋkume o.+ Eya ta edo ɣli be: “Mina ame sia ame nado go le gbɔnye!” Eye ame bubu aɖeke mele Yosef gbɔ esi wòɖe eɖokui fia nɔviawo o.+ 2 Eye wòwó avi sesĩe ale be Egiptetɔwo see, eye Farao ƒe aƒemetɔwo hã se eŋu nya. 3 Mlɔeba Yosef gblɔ na nɔviawo be: “Nyee nye Yosef. Fofonye gale agbea?” Ke nɔviawo mete ŋu ɖo eŋu nɛ o, elabena gbɔgblɔ bu ɖe wo le eta. 4 Eye Yosef gblɔ na nɔviawo be: “Mite ɖe ŋunye dzro.” Eye wote ɖe eŋu. Eye wògblɔ be: “Nyee nye mia nɔvi Yosef si miedzra ɖe Egipte.+ 5 Gake megate ɖe mia dzi o, eye migahe nya ɖe mia nɔewo ŋu be miedzram ɖe afi sia o; elabena Mawue dɔm ɖe mia ŋgɔ be maxɔ amewo ɖe agbe.+ 6 Ƒe eveliae nye esia dɔ to le anyigba la dzi,+ eye egasusɔ ƒe atɔ̃, siwo me womaŋlɔ nu alo aŋe nu o. 7 Gake Mawu dɔm ɖe mia ŋgɔ be mato ɖeɖedɔ gã aɖe dzi ana amewo nasusɔ+ na mi ɖe anyigba la dzi ahana miatsi agbe. 8 Eya ta menye miawoe dɔm ɖe afi sia o, ke boŋ Mawu vavã lae, be wòatsɔm aɖo aɖaŋuɖola gã* na Farao kple aƒetɔ ɖe eƒe aƒe blibo la katã nu, kpakple dziɖula ɖe Egipte-nyigba blibo la katã dzi.+ 9 “Netsɔ, miyi fofonye gbɔ miagblɔ nɛ be, ‘Ale viwò Yosef gblɔe nye esi: “Mawu ɖom aƒetɔ ɖe Egipte-nyigba blibo la katã dzi.+ Va gbɔnye. Mègahe ɖe megbe o.+ 10 Va nɔ Gosen-nyigba+ dzi, eye nàte ɖe ŋunye; wò kple viwòwo, tɔgbuiyɔviwòwo, wò alẽhawo, wò nyihawo kple nu siwo katã le asiwò. 11 Makpɔ dziwò le afi ma, elabena dɔtoto la aganɔ anyi ƒe atɔ̃.+ Ne menye nenema o la, hiã atu wò kple wò aƒe, eye wò nuwo katã nu ayi.”’ 12 Eye miawo ŋutɔwo kple nɔvinye Benyamin miekpɔe kple miaƒe ŋkuwo be nye ŋutɔŋutɔe le nu ƒom kpli mi.+ 13 Eya ta migblɔ bubu si gbegbe le ŋunye le Egipte kple nu siwo katã miekpɔ la ŋu nya na fofonye. Azɔ miwɔ kaba miakplɔ fofonye ava afi sia.” 14 Eye wòkpla asi kɔ na nɔvia Benyamin,* eye wòfa avi hehehe, eye Benyamin hã kpla asi kɔ nɛ hefa avi.+ 15 Egbugbɔ nu na nɔviawo katã, eye wòfa avi ɖe woƒe abɔta, eye le esia megbe la, nɔviawo ɖo dze kplii. 16 Nya la va ɖo Farao ƒe me be: “Yosef nɔviwo va!” Eye esia dze Farao kple eŋumewo ŋu. 17 Eya ta Farao gblɔ na Yosef be: “Gblɔ na nɔviwòwo be, ‘Miwɔ nu sia: Mido agba na miaƒe agbatsɔlãwo, eye miyi Kanaan-nyigba dzi, 18 mikplɔ mia fofo kple miaƒe aƒemetɔwo ne miava gbɔnye afi sia. Matsɔ Egipte-nyigba la ƒe nu nyuiwo ana mi, eye miaɖu anyigba la dzi nu damiwo.’+ 19 Mele se dem na wò be nàgblɔ na wo be:+ ‘Miwɔ nu sia: Mitsɔ tasiaɖamwo+ tso Egipte-nyigba dzi ne miatsɔ akɔ mia viwo kple mia srɔ̃wo, eye miakɔ mia fofo ɖe ɖeka me ne miava afi sia.+ 20 Migatsi dzi ɖe miaƒe nunɔamesiwo ŋu o,+ elabena Egipte-nyigba blibo la katã ƒe nu nyuitɔwo nye mia tɔ.’” 21 Israel ƒe viwo wɔe nenema, eye Yosef tsɔ tasiaɖamwo na wo abe ale si Farao de se ene, eye wòtsɔ mɔdzinuɖuɖu na wo. 22 Etsɔ awu yeye na wo dometɔ ɖe sia ɖe, ke etsɔ klosalo alafa etɔ̃ kple awu yeye atɔ̃ na Benyamin ya.+ 23 Eye wòɖo nu siawo ɖe fofoa: tedzi ewo siwo tsɔ Egipte ƒe nu nyuiwo, tedzinɔ ewo siwo tsɔ nukuwo kple abolo kpakple nuɖuɖu bubu siwo fofoa aɖu le mɔa dzi. 24 Ale wòdo mɔ nɔviawo wodzo. Ke hã, egblɔ na wo be: “Migado dziku ɖe mia nɔewo ŋu le mɔa dzi o.”+ 25 Eye wodze mɔ tso Egipte va ɖo wo fofo Yakob gbɔ le Kanaan-nyigba dzi. 26 Wogblɔ nɛ be: “Yosef gale agbe, eye eyae le Egipte-nyigba blibo la katã dzi ɖum!”+ Ke meʋã dzi nɛ o, elabena mexɔ wo dzi se o.+ 27 Esi wogblɔ nya siwo katã Yosef gblɔ na wo la nɛ, eye wòkpɔ tasiaɖam siwo Yosef ɖo ɖa be woatsɔ akɔe la, agbe gaɖo wo fofo Yakob ŋu. 28 Eye Israel do ɣli gblɔ be: “Enyo! Vinye Yosef gale agbe! Mayi aɖakpɔe ɖa hafi aku!”+\n^ Egɔmeɖeɖe tẽe, “fofo.”\n^ Egɔmeɖeɖe tẽe, “wòdze Benyamin ƒe kɔ dzi.”


Ne Mawu Fiaɖuƒea Va La, Nu Kawo Nue Ayi? | Nusɔsrɔ̃\n“Xexea kple eƒe nudzodzrowo nu va yina, ke ame si wɔa Mawu ƒe lɔlɔ̃nu la nɔa anyi yi ɖe mavɔmavɔ me.”—1 YOH. 2:17.\nHADZIDZI: 134, 24\nNu kae Yehowa atu kple ame vɔ̃ɖiwo kple habɔbɔ siwo wɔa nu baɖawo?\nNu kae Yehowa awɔ atsɔ aɖe nu gbegblẽ wɔwɔwo kple nɔnɔme wɔnublanuiwo ɖa le anyigba dzi?\nNu kae ate ŋu ana nàka ɖe edzi be àtsi agbe ne xexe xoxo sia megava li o?\n1, 2. (a) Aleke míate ŋu atsɔ nuɖoanyi sia asɔ kple nu vlo wɔla si wotso kufia na? (Kpɔ nɔnɔmetata si le nyati sia ƒe gɔmedzedze.) (b) Ne wotsrɔ̃ nuɖoanyi vɔ̃ɖi sia la, aleke eteƒekpɔlawo awɔ nui?\nBU NUDZƆDZƆ sia ŋu kpɔ. Nu vlo wɔla vɔ̃ɖi aɖee nye ema wokplɔ tso gaxɔ me va yina eye dzɔlawo do ɣli le gbɔgblɔm be “Ame kuku si le zɔzɔm!” Nu ka tae wole nya sia gblɔm ɖe eŋu? Edze ƒãa be nu vlo wɔlaa le lãmesẽ me, eye medze dɔ si na wòle kuku ge o. Ke hã, dzɔlawo kplɔe yina afi si woawui le. Ðeko wòle abe ɖe nu vlo wɔla ma si wotso kufia na la ku xoxo ene. *\n2 Le gɔmesese aɖe nu la, nɔnɔme si me fifi nuɖoanyia le la sɔ kple ŋutsu si wotso kufia na la tɔ. Tso keke gbe aɖe gbe kee wodrɔ̃ ʋɔnu xexe vɔ̃ɖi sia, eye eƒe nuwuwu gogo. Biblia gblɔ be: ‘Xexea nu va yina.’ (1 Yoh. 2:17) Nuɖoanyi sia awu enu godoo. Ke hã, vovototo vevi aɖe le xexe sia ƒe nuwuwu kple nu vlo wɔlaa tɔ dome. Ne ɣeyiɣia de be woawu nu vlo wɔlaa la, ɖewohĩ ame aɖewo atsɔ nya ɖe ame siwo drɔ̃ ʋɔnui la ŋu be womedrɔ̃ nyaa nyuie o, alo woanɔ mɔ kpɔm be woahe ewuwu ɖe megbe. Gake le xexe sia gome la, xexea katã ƒe Dziɖulagã si tsoa afia dzɔdzɔe ɣeawokatãɣi lae drɔ̃ ʋɔnua. (5 Mose 32:4) Womahe nuɖoanyi vɔ̃ɖi sia tsɔtsrɔ̃ ɖe megbe o, eye ame aɖeke make ɖi vie teti gɔ̃ hã be womedrɔ̃ nyaa nyuie o. Ne wotsrɔ̃e vɔ la, ame sia ame si le dziƒo kple anyigba dzi alɔ̃ ɖe edzi kple dzidzɔ be wodrɔ̃ ʋɔnu dzɔdzɔe. Gbɔdzɔe bliboe wòanye!\n3. Nu ene aɖewo siwo nu ayi ne Mawu Fiaɖuƒea va kawo ŋue míaƒo nu tsoe le nyati sia me?\n3 Ke nu vovovo kawoe ‘xexe’ si ŋu Biblia gblɔ le be ‘enu va yina’ la le tsitre ɖi na? Xexe sia me nu siwo amewo buna egbea be woanɔ anyi ɖaa la ƒe akpa gãtɔ nu ayi. Nublanuinyae esia nyea? Kura o! Le nyateƒe me la, enye “Fiaɖuƒe ŋuti nya nyui” la ƒe akpa vevi aɖe. (Mat. 24:14) Eya ta, na míatrɔ susu ɖe nu siwo nu ayi ne Mawu Fiaɖuƒea va la ŋu. Míadzro nu siawo dometɔ ene aɖewo me. Woawoe nye: ame vɔ̃ɖiwo, habɔbɔ siwo wɔa nu baɖawo, nu gbegblẽ wɔwɔwo kple nɔnɔme wɔnublanuiwo. Le wo dometɔ ɖe sia ɖe gome la, míadzro (1) ale si nɔnɔme mawo le nu gblẽm le mía ŋu fifia, (2) nu si Yehowa ava wɔ tso wo ŋu, kple (3) ale si wòatsɔ nu nyuiwo aɖo wo teƒe la me.\n4. Aleke ame vɔ̃ɖiwo ƒe nuwɔnawo le nu gblẽm le mía ŋu fifia?\n4 Aleke ame vɔ̃ɖiwo ƒe nuwɔnawo le nu gblẽm le mía ŋu fifia? Esi apostolo Paulo gblɔe ɖi be le míaƒe ŋkekeawo me la “ɣeyiɣi sesẽ siwo me nɔnɔ asesẽ” ava la, gbɔgbɔ ʋãe wòŋlɔ bena: “Ame vɔ̃ɖiwo kple ameblelawo anɔ vɔɖivɔ̃ɖim ɖe edzi.” (2 Tim. 3:1-5, 13) Ðe nèkpɔe be nyagblɔɖi siawo le eme vama? Ame vɔ̃ɖiwo, abe ŋutasẽla siwo wɔa nu vevi ame, nazãbula siwo léa fu ame kple nu vlo wɔlawo ene ƒe nuwɔnawo gblẽ nu le mía dometɔ geɖe ŋu tẽe. Wo dometɔ aɖewo wɔa nu tovowo gaglãa; ame bubuwo hã nye ameflula siwo wɔa nu abe ɖe wonye ame dzɔdzɔewo ene, evɔ le nyateƒe me la, wovɔ̃ɖi hafi. Ne ame siawo tɔgbi mewɔ nu vevi mí tẽe kpɔ o hã la, woƒe nuwɔnawo gblẽa nu le mía ŋu le mɔ aɖe nu. Egbãa dzi na mí ne míese nu tso woƒe nuwɔna dziŋɔwo ŋu. Ale si ame vɔ̃ɖiwo sẽa ŋuta le ɖeviwo, ame tsitsiwo kple wɔnamanɔŋutɔwo ŋu la dzia ŋɔ na mí ŋutɔ. Ame vɔ̃ɖiwo wɔa nu abe lãwo ene, eye woƒe nuwɔnawo ɖia gbɔgbɔ vɔ̃wo tɔ. (Yak. 3:15) Dzidzɔtɔe la, Yehowa ƒe Nya la naa mɔkpɔkpɔ mí.\n5. (a) Mɔnukpɔkpɔ kae gale ʋuʋu ɖi na ame vɔ̃ɖiwo? (b) Nu kae ava dzɔ ɖe ame vɔ̃ɖi siwo gbe tɔtrɔwɔwɔ la dzi mlɔeba?\n5 Nu kae Yehowa awɔ tso eŋu? Fifia ya Yehowa le mɔnukpɔkpɔ nam ame vɔ̃ɖiwo be woatrɔ woƒe agbenɔnɔ. (Yes. 55:7) Abe ame ɖekaɖekawo ene la, Mawu medrɔ̃ ʋɔnu woamawo be wodze na tsɔtsrɔ̃ haɖe o. Nuɖoanyiae Mawu drɔ̃ ʋɔnui xoxo be enu ayi. Ke ame siwo gbe be yewomatrɔ o eye woyi edzi do alɔ nuɖoanyi sia va de asi na esime xaxa gã la va ya ɖe? Yehowa do ŋugbe be yeava ɖe ame vɔ̃ɖiwo ɖa le anyigba dzi keŋkeŋ tegbee. (Xlẽ Psalmo 37:10.) Ame vɔ̃ɖiwo asusu be yewoate ŋu asi le ʋɔnudɔdrɔ̃ ma nu. Ame geɖe nya ale si woaɣla woƒe nu gbegblẽ wɔwɔwo, eye le xexe sia me la, edze abe wotea ŋu sina le tohehe kple woƒe nuwɔnawo me tsonuwo nu zi geɖe ene. (Hiob 21:7, 9) Ke hã, Biblia ɖoa ŋku edzi na mí be: “Mawu ƒe ŋku le amegbetɔ ƒe mɔwo ŋu, eye wòkpɔa eƒe afɔɖeɖewo katã. Viviti alo blukɔ aɖeke meli, si me nu vlo wɔlawo abe ɖo o.” (Hiob 34:21, 22) Womate ŋu aɣla naneke ɖe Yehowa Mawu o. Alakpanuwɔla aɖeke mate ŋu aflui o; vivitimenuwɔna aɖeke mate ŋu anɔ ɣaɣla ale gbegbe be Mawu si tea ŋu kpɔa nu sia nu la mate ŋu akpɔ nu siwo le edzi yim la tsitotsito o. Ekema le Armagedon megbe la, ne míeɖe ŋku ɖe afi si ame vɔ̃ɖiwo nɔ tsã la, míakpɔ wo o. Wo nu ayi tegbee!—Ps. 37:12-15.\n6. Ame kawoe asusɔ ne ame vɔ̃ɖiwo megava li o, eye nu ka tae esia nye nya nyui?\n6 Ame kawoe asusɔ ne ame vɔ̃ɖiwo megava li o? Yehowa do ŋugbe dodzidzɔname sia na mí be: “Ame fafawo anyi anyigba la dome, eye dzi adzɔ wo geɖe ɖe ŋutifafa gbogbo la ŋuti.” Wogagblɔ le psalmo ma ke dzi yiyi me be: “Ame dzɔdzɔewo anyi anyigba la dome, eye woanɔ edzi tegbee.” (Ps. 37:11, 29) Ame kawoe nye “ame fafawo” kple ‘ame dzɔdzɔeawo’? Ame fafawoe nye ame siwo bɔbɔa wo ɖokui xɔa Yehowa ƒe nufiafiawo kple mɔfiamewo; ame dzɔdzɔeawoe nye ame siwo lɔ̃a nu si dzɔ le Yehowa Mawu ŋkume la wɔwɔ. Egbea, ame vɔ̃ɖiwo sɔ gbɔ wu ame dzɔdzɔewo sãsãsã. Gake le xexe yeyea me la, ame fafawo sɔ gbɔ wu loo alo ame vɔ̃ɖiwo sɔ gbɔ wu ƒe nya aɖeke maganɔ anyi o, elabena ame fafawo kple ame dzɔdzɔewo koe anɔ anyi. Ame siawoe ana anyigba nanye paradiso!\nHABƆBƆ SIWO WƆA NU BAÐAWO\n7. Aleke habɔbɔ siwo wɔa nu baɖawo ƒe nuwɔnawo gblẽa nu le mía ŋu egbea?\n7 Aleke habɔbɔ siwo wɔa nu baɖawo ƒe nuwɔnawo gblẽa nu le mía ŋu egbea? Nu dziŋɔ siwo le edzi yim le xexea me ƒe akpa gãtɔ metso ame ɖekaɖekawo gbɔ o, ke boŋ wotso habɔbɔwo gbɔ. Le kpɔɖeŋu me, subɔsubɔhawo blea ame miliɔn geɖewo, si wɔe be susu totrowo va le wo si ku ɖe Biblia ƒe nufiafia siwo ku ɖe Mawu ƒe amenyenye kpakple amegbetɔwo kple anyigba ƒe etsɔme ŋu hekpe ɖe nya bubu geɖewo ŋu, eye wona hã be amewo megaka ɖe Biblia dzi o. Ke dziɖuɖu siwo doa aʋawɔwɔ kple gbevovovodolawo dome ʋunyaʋunyawɔwɔ ɖe ŋgɔ, eye wotea ame dahewo kple wɔnamanɔŋutɔwo ɖe anyi hetoa zãnuxɔxɔ kple amedzidede nuwɔnawo dzi kpɔa ŋusẽ kpakple kesinɔnu geɖe ya ɖe? Ke asitsaha siwo ƒe ŋukeklẽ wɔnɛ be woƒoa ɖi anyigba kple yamenutowo me, wogblẽa avewo kple anyigbadzinuwo dome, eye woblea nuƒlela siwo mele ɖeke me nyam o hetoa esia dzi nana ame ʋɛ aɖewo ko zua kesinɔtɔ gãwo, evɔ ame miliɔn geɖewo ya daa ahe kolikoli ya ɖe? Ðikeke mele eme o be habɔbɔ gblẽkuwo gbɔe fukpekpe si xɔ aƒe ɖi egbea la ƒe akpa gãtɔ tso.\n8. Le Biblia ƒe nya nu la, nu kae adzɔ ɖe habɔbɔ siwo dzena na ame geɖe egbea be woli ke sesĩe la dzi?\n8 Nu kae Yehowa awɔ tso eŋu? Xaxa gã la adze egɔme ne dziɖuɖuwo tso ɖe gbolo si Biblia yɔ be Babilon Gã la, si le tsitre ɖi na alakpasubɔsubɔhawo katã la ŋu. (Nyaɖ. 17:1, 2, 16; 18:1-4) Woatsrɔ̃ subɔsubɔha mawo gbidigbidi. Ke nu kae adzɔ ɖe habɔbɔ gblẽku mamlɛawo dzi? Biblia zã towo kple togbɛwo tsɔ ɖɔ habɔbɔ geɖe siwo dzena na amewo be woli ke sesĩe la. (Xlẽ Nyaɖeɖefia 6:14.) Mawu ƒe Nya la gblɔe ɖi be woava gbã dziɖuɖuwo kple habɔbɔ siwo katã wodoa alɔe. Xaxa gã la ava ɖo eƒe yɔyrɔea nu kple sesẽaƒe ne wotsrɔ̃ xexe xoxo sia me dziɖuɖuwo katã kple ame siwo katã dea wo dzi wotsia tsitre ɖe Mawu Fiaɖuƒea ŋu. (Yer. 25:31-33) Esia yome la, habɔbɔ gblẽku aɖeke maganɔ anyi o!\n9. Nu ka tae míate ŋu aka ɖe edzi be anyigba yeye la anɔ ɖoɖo nyui nu?\n9 Nu kae axɔ ɖe habɔbɔ gblẽkuwo teƒe? Le Armagedon-ʋaa megbe la, ɖe habɔbɔ aɖe akpɔtɔ ɖe anyigba dzia? Biblia gblɔ na mí be: “Míele dziƒo yeye kple anyigba yeye, siwo me dzɔdzɔenyenye anɔ la, lalam le eƒe ŋugbedodo la nu.” (2 Pet. 3:13) Dziƒo tsãtɔ kple anyigba tsãtɔ, siwo le tsitre ɖi na dziɖuɖu gblẽkuwo kple anyigbadzinɔla siwo le woƒe ŋusẽ te la nu ayi. Nu kae ava xɔ ɖe wo teƒe? Nya “dziƒo yeye kple anyigba yeye” fia dziɖuɖu yeye kple anyigba dzi nuɖoanyi yeye si me tɔwo anye dziɖuɖu ma te viwo. Fiaɖuƒe ma si anɔ Yesu Kristo ƒe kpɔkplɔ te la ana nuwo nanɔ ɖoɖo nu wòasɔ ɖe Yehowa Mawu, ame si nye ɖoɖo ƒe Mawu la, ƒe amenyenye nu pɛpɛpɛ. (1 Kor. 14:33) Esia fia be nuwo anɔ ɖoɖo nu le “anyigba yeye” la me. Ame nyuiwo axɔ ŋgɔ le nyawo gbɔ kpɔkpɔ me. (Ps. 45:16) Kristo kple eƒe hatidziɖula 144,000 la afia mɔ wo. Bu eŋu kpɔ ko, habɔbɔ ɖeka pɛ si me mama aɖeke mele o, si mawɔ nu baɖa gbeɖe o la ava xɔ ɖe dziɖuɖu gblẽkuwo katã teƒe!\nNU GBEGBLẼ WƆWƆWO\n10. Nuwɔna gbegblẽ kawoe bɔ ɖe nuto si me nèle me, eye aleke wòle nu gblẽm le mia kple wò ƒomea ŋu?\n10 Aleke amewo ƒe nu gbegblẽ wɔwɔwo le nu gblẽm le mía ŋu fifia? Míele xexe si me nu gbegblẽ wɔwɔ bɔ ɖo ŋutɔ me. Agbe gbegblẽ nɔnɔ, anukwaremaɖimaɖi kple ŋutasẽnuwɔwɔwo xɔ aƒe ɖi. Dzilawo koŋ kpɔnɛ be menɔa bɔbɔe kura be yewoakpɔ yewo viwo ta tso ŋusẽkpɔɖeamedzi gbegblẽ mawo me o. Le xexe sia ƒe modzakaɖeɖewo me la, wonana nu gbegblẽ ƒomevi vovovowo dzena abe ɖe wonye nu nyuiwo ene, eye woɖea alɔme le Yehowa ƒe mɔfiame siwo ku ɖe nyui kple vɔ̃ ŋu la ŋu. (Yes. 5:20) Kristotɔ vavãwo dzea agbagba be nu mawo nagakpɔ ŋusẽ ɖe yewo dzi o. Eye wokua kutri be yewoayi edzi awɔ nuteƒe le xexe sia si me ame geɖe ŋea aɖaba ƒua Yehowa ƒe nudidiwo dzi la me.\n11. Nufiame kae le ʋɔnu si Yehowa drɔ̃ Sodom kple Gomora me na mí?\n11 Nu kae Yehowa awɔ tso nu gbegblẽ wɔwɔwo ŋu? Bu nu si wòwɔ esime nu gbegblẽ wɔwɔ xɔ aƒe ɖe Sodom kple Gomora ŋu kpɔ. (Xlẽ 2 Petro 2:6-8.) Nu gbegblẽ wɔwɔ siwo katã teƒe ame dzɔdzɔe Lot kple eƒe ƒomea kpɔ la wɔ fu eƒe luʋɔ. Esi Yehowa tsrɔ̃ nuto blibo ma la, menye ɖeko wòtsi nu gbegblẽ wɔwɔ siwo nɔ edzi yim ɣemaɣi la nu ko evɔ o, ke nu si wòwɔ la nye “nu siwo ava va la ƒe kpɔɖeŋu na ame mavɔ̃mawuwo.” Abe ale si ko Yehowa tsi nu baɖa wɔwɔwo katã nu ɣemaɣi ene la, nenema kee wòaɖe nu gbegblẽ wɔwɔ si le edzi yim egbea hã ɖa ne eva le ʋɔnu drɔ̃m nuɖoanyi sia.\n12. Nu siwo nèle mɔ kpɔm be yeawɔ ne nuɖoanyi xoxo sia megava li o la dometɔ aɖewo ɖe?\n12 Nu kae ava xɔ ɖe nu gbegblẽ wɔwɔwo teƒe? Nu dodzidzɔnamewo wɔwɔ axɔ aƒe ɖi le Paradisoa me. Bu dzidzɔ si gbegbe wòanye be míatrɔ anyigba wòazu paradiso kple dzidzɔ si wòanye be míatu xɔwo na mía ɖokuiwo kple míaƒe ame lɔlɔ̃wo ŋu kpɔ. Azɔ hã, míaxɔ ame miliɔn geɖe siwo wofɔ ɖe tsitre la atuu ahafia nu wo tso Yehowa ƒe mɔwo kple ale si wòwɔ nu ɖe amegbetɔwo ŋu va yi ŋu. (Yes. 65:21, 22; Dɔw. 24:15) Nu siwo míanɔ wɔwɔm ɣesiaɣi la ana míakpɔ dzidzɔ eye wòahe kafukafu vɛ na Yehowa!\n13. Nɔnɔme wɔnublanui kawoe Satana, Adam kple Xawa ƒe aglãdzedzea he vɛ egbea?\n13 Aleke nɔnɔme wɔnublanuiwo le nu gblẽm le mía ŋu fifia? Ame vɔ̃ɖiwo, habɔbɔ siwo wɔa nu baɖawo kple nu gbegblẽ wɔwɔwo wɔe be ameƒomea le nɔnɔme wɔnublanuiwo me tom. Mía dometɔ kae ate ŋu agblɔ be aʋawɔwɔ, ahedada alo nazãbubu ɖe dukɔ bubu me tɔwo ŋu ƒe nyaa meɖe fu na ye le mɔ aɖeke nu kpɔ o? Ke dɔléle kple ku ya ɖe? Nu siawo ɖea fu na mí katã. Ame etɔ̃ aɖewo, siwo nye Satana, Adam kple Xawa ƒe aglãdzedze ɖe Yehowa ŋu gbɔe kuxi mawo tso tẽe. Fifia, mía dometɔ aɖeke mate ŋu asi le woƒe aglãdzedzea me tsonu wɔnublanuiawo nu o.\n14. Nu kae Yehowa ava wɔ tso nɔnɔme wɔnublanuiwo ŋu? Gblɔ eƒe kpɔɖeŋu.\n14 Nu kae Yehowa ava wɔ tso nɔnɔme wɔnublanuiwo ŋu? Bu aʋawɔwɔ ŋu kpɔ. Yehowa do ŋugbe be yeatsi enu tegbee. (Xlẽ Psalmo 46:8, 9.) Ke dɔléle ya ɖe? Aɖee ɖa keŋkeŋ. (Yes. 33:24) Ke ku hã ɖe? Yehowa amii tegbee! (Yes. 25:8) Aɖe ahedada hã ɖa. (Ps. 72:12-16) Aleae wòawɔ le nɔnɔme wɔnublanui bubu siwo na míele fu kpem egbea hã gome. Aɖe Satana kple eƒe gbɔgbɔ vɔ̃wo ƒe ŋusẽkpɔɖeamedzi gbegblẽa gɔ̃ hã ɖa keŋkeŋ.—Ef. 2:2.\nBu ale si xexea anɔ ne aʋawɔwɔ, dɔléle kple ku megali o ŋu kpɔ! (Kpɔ memama 15)\n15. Nu siwo nu ayi keŋkeŋ le Armagedon megbe dometɔ aɖewo ɖe?\n15 Bu ale si xexea anɔ ne aʋawɔwɔ, dɔléle kple ku megali o ŋu kpɔ. Asrafo afɔzɔlawo, ƒudzisrafowo kple aʋawɔyameʋuwo maganɔ anyi o! Ame siwo ku le aʋa me ƒe ŋkuɖodzikpewo maganɔ anyi o. Kɔdziwo, ɖɔkitawo, dɔnɔdzikpɔlawo kple lãmesẽnyawo ƒe nugblẽfexeɖoɖowo nu ayi; ame siwo dzraa ame kukuwo ɖo, ame kuku dzraɖoƒewo kple ameɖiƒewo hã azu gbeaɖegbenya! Eye esi nu vlo wɔwɔ maganɔ anyi o ta la, dedienɔnɔ ƒe dɔwɔƒewo, elektrik-toklãnagawo kple kpovitɔwo maganɔ anyi o, eye ɖewohĩ gametiwo kple safuiwo hã nu ayi! Bu eŋu kpɔ ko, míagatsi dzimaɖi gbeɖe o, eye míakpɔ tomefafa.\n16, 17. (a) Gbɔdzɔe kae ame siwo atsi agbe le Armagedon me akpɔ? Gblɔ eƒe kpɔɖeŋu. (b) Nu kae ate ŋu ana míaka ɖe edzi be míatsi agbe ne xexe xoxo sia megava li o?\n16 Aleke agbea anɔ ne nɔnɔme wɔnublanuiwo nu yi? Mele bɔbɔe be míakpɔe le susu me o. Ɣeyiɣi didi si míele nɔnɔme madeamedziwo teƒe kpɔm la wɔe be míegadea dzesi ale si gbegbe xexea ƒe nɔnɔmewo le tetem ɖe mía dzii o. Mɔ ma ke nue ame siwo ƒe aƒewo te ɖe ketekedzeƒewo ŋu megadea dzesi toɣliɖeɖe si ƒo xlã wo o, eye ame siwo te ɖe aɖukpowo ŋu hã megasea eƒe ʋeʋẽ o. Gake gbɔdzɔe ka gbegbee nye esi wòanye ne nɔnɔme madeamedzi mawo katã nu yi!\n17 Nu kae ava xɔ ɖe fu siwo kpem míele fifia teƒe? Psalmo 37:11 gblɔ be: “Dzi adzɔ wo geɖe ɖe ŋutifafa gbogbo la ŋuti.” Ðe nya mawo mewɔa dɔ ɖe dziwò oa? Aleae Yehowa di be agbea nanɔ na wò. Eya ta, wɔ wò ŋutete ɖe sia ɖe be nànɔ Yehowa Mawu kple eƒe habɔbɔa ŋu kplikplikpli le ŋkeke mamlɛ sesẽ siawo me! De asixɔxɔ mɔkpɔkpɔ si le asiwò la ŋu, nɔ eŋu bum, na wòawɔ dɔ ɖe wò dzi kple susu dzi, eye nàdo vevie eŋunya gbɔgblɔ na amewo! (1 Tim. 4:15, 16; 1 Pet. 3:15) Esia wɔwɔ ana nàka ɖe edzi be ne xexe xoxo sia si wodrɔ̃ ʋɔnui la nu le yiyim la, wò ya màyi kplii o. Ke boŋ àtsi agbe ahanɔ dzidzɔ kpɔm yi mavɔmavɔ me!\n^ mm. 1 Nɔnɔme si woɖɔ le memamaa me la nye nu si yia edzi ƒe aɖewoe nye esi va yi le Amerika ƒe teƒe aɖewo.


Aleke Mawɔ Aɖo Dze Kple Dzinyelawo Tso Woƒe Sededewo Ŋu? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Bicol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kachin Kannada Kikamba Kikaonde Kikuyu Kiluba Kinyarwanda Kirghiz Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Luo Macedonian Malagasy Malay Malayalam Maltese Mambwe-Lungu Maya Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quechua (Cuzco) Quichua (Imbabura) Rarotongan Romanian Russian Samoan Sango Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tiv Tojolabal Tsonga Turkish Twi Tzotzil Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba\n“Esi mexɔ ƒe 15 la, dzinyelawo ƒe sewo dzi wɔwɔ mesesẽ nam o, gake fifia si mexɔ ƒe 19 la, mekpɔe be ele be woana ablɔɖe geɖe wum.”—Sylvia.\nÐe nèsena le ɖokuiwò me abe Sylvia enea? Ne nenemae la, ke nyati sia akpe ɖe ŋuwò nànya ale si nàɖo dze kple dziwòlawo tso nyaa ŋu.\nHafi nàɖo dze kple dziwòlawo ku ɖe se siwo wode na wò ŋu la, bu nya siwo gbɔna la ŋu:\nSededewo manɔmee la, nuwo atɔtɔ. Bu mɔdodo gã aɖe si dzi ʋuwo sɔa gbɔ ɖo la ŋu kpɔ. Nu kae adzɔ ne mɔfiadzesiwo, ʋutɔkaɖitiwo alo ʋukuse aɖeke meli o? Abe ale si ko ʋukusewo nana nuwo nɔa ɖoɖo nu le mɔdodowo dzi ene la, nenema kee dziwòlawo ƒe sededewo hã nana nuwo yia edzi nyuie le ƒomea me.\nDziwòlawo ƒe sededewo ɖenɛ fiana be wolɔ̃ wò. Ne womede se aɖeke na wò o la, ate ŋu afia be nu ka kee ɖadzɔ ɖe dziwò o, meka wo o. Ke ɖe esia afia be wonye dzila nyuiwoa?\nÈNYAA? Sewo li siwo dzi wòle be dziwòlawo hã nawɔ ɖo! Ne mèxɔe se o la, xlẽ 1 Mose 2:24; 5 Mose 6:6, 7; Efesotɔwo 6:4; kple 1 Timoteo 5:8.\nKe ne ègasena le ɖokuiwò me kokoko be se siwo dziwòlawo de na wò la sesẽ akpa ɖe, nu kae nàte ŋu awɔ?\nHafi wò kple dziwòlawo miaɖo dze tso eŋu la, bu nya siawo ŋu. Ne dziwòlawo de sewo na wò la, ɖe nèwɔa wo dzia? Ne ènye ame si mewɔa dziwòlawo ƒe sewo dzi ale o la, ke menye fifiae wòle be nàbia tso wo si be woana ablɔɖe geɖe wu ye o. Anyo boŋ be nàxlẽ nyati si ƒe tanyae nye, “Nu Kae Mawɔ Be Dzinyelawo Naka Ðe Dzinye?”\nGake ne ènye ame si wɔa dziwòlawo ƒe sewo dzi la, ekema dzra ɖo ɖe nu si nàdi be yeagblɔ na wo la ŋu. Ne ède ŋugble le nya siwo nàdi be yeagblɔ na dziwòlawo ŋu nyuie la, akpe ɖe ŋuwò nànya nenye be nu si nèdi be yeabia tso wo si la sɔ. Eyome gblɔe na dziwòlawo ne woatia teƒe kple ɣeyiɣi si mi katã miate ŋu aɖe dzi ɖi le aƒo nu faa. Azɔ ne wò kple dziwòlawo mieva le dze ɖom tso nyaa ŋu la, nu siwo gbɔna nenɔ susu me na wò:\nƑo nu na wo bubutɔe. Biblia gblɔ be: “Gbedaɖeamegbɔ nana dɔmedzoe flana.” (Lododowo 15:1) Eya ta nya sia nenɔ susu me na wò: Ne èhe nya kple dziwòlawo alo nèbu fɔ wo be womele nu wɔm ɖe ye ŋu nyuie o la, ɖeko miaƒe dzeɖoɖoa atɔ kpe.\n“Ne mede bubu dzinyelawo ŋu la, mekpɔnɛ be woawo hã wodea bubu ŋunye geɖe wu. Ne míede bubu mía nɔewo ŋu alea la, enɔa bɔbɔe be míalɔ̃ ɖe nya ɖeka dzi.”—Bianca, 19.\nLé to ɖe woƒe nyawo ŋu nyuie. Biblia gblɔ na mí be ‘míaɖe abla le nusese me, eye míanɔ blewu le nuƒoƒo me.’ (Yakobo 1:19) Nenɔ susu me na wò be dze ɖom nèle kple dziwòlawo, eya ta ele be nàɖo to woawo hã, ke menye be wò ɖeka nànɔ nu ƒom o.\n“Ne míele tsitsim la, míate ŋu ava nɔ sesem le mía ɖokui me be míenya nu wu mía dzilawo, gake esia menye nyateƒe kura o. Ne míewɔ woƒe aɖaŋuɖoɖowo dzi la, eɖea vi wu.”—Devan, 20.\nSe nu gɔme na wo. Dze agbagba nàse susu si tae dziwòlawo de sea na wò la gɔme. Wɔ Biblia ƒe mɔfiame si nye be ‘míaganɔ míawo ŋutɔ míaƒe nyonyo ko dim o, ke míadi ame bubuwo hã ƒe nyonyo’ la dzi. Le go sia me la, efia be nàbu nu si dziwòlawo kpɔ be enyo la hã ŋu.—Filipitɔwo 2:4.\nMɔnu siawo dometɔ kae nèsusu be akpɔ nyaa gbɔ wu?\n“Tsã la, mebua dzinyelawo be wotsi tsitre ɖe ŋunye, ke menye be wole nye nyonyo dim o. Gake fifia meva kpɔe be ɖeko wonɔ agbagba dzem be yewoanye dzila nyuiwo abe ale si ko nye hã menɔ ale si mawɔ ava nye ame ɖɔʋu srɔ̃m ene. Nye nyonyo ta koe wowɔ nu siwo katã wowɔ ɖo.”—Joshua, 21.\nDo wò susuwo ɖa. Tsɔe be èbia tso dziwòlawo si be woaɖe mɔ na ye yeayi kplɔ̃ɖoƒe aɖe si ahiã be nàku ʋu gaƒoƒo ɖeka hafi aɖo, gake dziwòlawo gbe. Dze agbagba nànya nu si ŋu wotsi dzi ɖo—ɣeyiɣi didi si nàtsɔ aku ʋua ŋue nyaa ku ɖo loo alo kplɔ̃ɖoƒea ŋutɔ yiyi ŋue?\nNe ʋua kuku ŋue nyaa ku ɖo la, ke ɖe woalɔ̃ ɖe wò biabiaa dzi ne èdoe ɖa be yeaɖo ame si nya ʋukuku nyuie la gbɔa?\nNe kplɔ̃ɖoƒea yiyi ŋue wotsi dzi ɖo la, ɖe woalɔ̃ ɖe wò biabiaa dzi ne èna wonya ame siwo ade kplɔ̃ɖoƒea kple ɖoɖo siwo wowɔ be woatsɔ akpɔ egbɔ be nu gbegblẽ aɖeke mayi edzi oa?\nÐo ŋku edzi nàƒo nu bubutɔe eye nàgbɔ dzi ɖi aɖo to nya si le dziwòlawo si woagblɔ na wò. To wò nuƒoƒo kple nuwɔna dzi nàɖee afia be èbua “fofowò kple dawò.” (Efesotɔwo 6:2, 3) Ðe woatrɔ woƒe susua? Ðewohĩ. Gake aleke kee wòɖale o . . .\nLɔ̃ ɖe dziwòlawo ƒe nyametsotsoa dzi bubutɔe. Esia nye afɔɖeɖe vevi aɖe gake ame geɖe mekpɔnɛ dzea si o. Ne dziwòlawo melɔ̃ ɖe wò nyaa dzi o eye nète nyahehe kpli wo la, ɖeko wòagasesẽ wu be woana ablɔɖe geɖe wu wò ɣebubuɣi si miagaɖo dze tso nya siawo tɔgbi ŋu. Gake ne èlɔ̃ faa wɔ nu si wogblɔ na wò la, ɖewohĩ woadi be yewoana ablɔɖe geɖe wu wò.\n“Mede dzesii be ne meƒo nu tufafatɔe eye meɖe nye susuwo gblɔ eme kɔ la, dzinyelawo ɖoa to sea nye nyawo eye wokpena ɖe ŋunye be mase woƒe nyametsotsoa gɔme loo alo wodoa susu bubu ɖa si akpɔ nyaa gbɔ. Edzɔa dzi na dzilawo be míaɖo dze kple yewo le tomefafa me, ke menye be míanɔ nya hem kpli yewo ahatsɔ dziku atu ʋɔ gblaa adzo le yewo gbɔ o.”—Devan.\n“Exɔ ɣeyiɣi hafi meva de dzesii be ne meɖe ale si mele sesẽm le ɖokuinye me gblɔ na dzinyelawo eme kɔ nyuie la, enɔa bɔbɔe na wo be woase nu gɔme nam. Ne masɔmasɔwo do mo ɖa la, dzeɖoɖo tso eŋu tufafatɔe wɔnɛ be ŋutifafa nɔa anyi, ne míaƒe susuwo mewɔ ɖeka o gɔ̃ hã.”—Joseph.\nƉoe Ɖe Amewo Ɖoe Ɖe Amewo Aleke Mawɔ Aɖo Dze Kple Dzinyelawo Tso Woƒe Sededewo Ŋu?


Yehowa ƒe gbɔgbɔ dze edzi, eye wòdrɔ̃ ʋɔnu na Israel; eho aʋa, eye Yehowa tsɔ Mesopotamia-fia Kusan-Risatayim de asi nɛ, eye eƒe alɔ kpe Kusan-Risatayim dzi. Eye anyigba la dzi fa ƒe blane, vaseɖe esime Otniel, Kenas vi la ku. Ke esi Israel-viwo gade asi nusi medze Yehowa ŋu o wowɔ me la, Yehowa do ŋusẽ Moab-fia Eglon ɖe Israel-viwo ŋu, elabena wowɔ nusi medze Yehowa ŋu o. Eye wòda Amon-viwo kple Amalekitɔwo kpe ɖe eɖokui ŋu, eye woho aʋa va si Israel, eye woxɔ devedu la. Israel-viwo subɔ Moab-fia Eglon ƒe wuienyi sɔŋ.\n Eyakeŋuti mele egblɔm na mi bena: Woatsɔ nuvɔ̃ sia nuvɔ̃ kple busunya sia busunya ake amewo; ke busunya ɖe Gbɔgbɔ la ŋuti la, womatsɔe ake o. Eye ne amea ɖe agblɔ nya ɖe amegbetɔvi la ŋuti la, woatsɔe akee, ke amesi ke agblɔ nya ɖe Gbɔgbɔ kɔkɔe la ŋuti la, womatsɔe akee le xexe sia alo esi lava, va la me o. Alo mido ati nyui la, eye eƒe kutsetse lanyo; alo mido ati manyomanyo la, eye eƒe kutsetse la manye o; elabena ati ƒe tsetse wotsɔna dzea sii.\n Tete woʋu woƒe tame, bena wòase ŋɔŋlɔawo gome; eye wògblɔ na wo bena: Nenema woŋlɔ ɖi bena: Kristo lakpe fu, eye wòatsi tre tso ame kukuwo dome le ŋkeke etɔ̃agbe; eye bena, woaɖe gbe ƒã dzimetɔtrɔ hena nuvɔ̃wo ƒe keke le eƒe ŋkɔa dzi na dukɔwo katã la, adze gɔme atso Yerusalem. Miawoe nye nusiawo ƒe ɖaseɖilawo. Eye nye la mado Fofonye ƒe ŋugbedodo la ɖe mia dzi; ke miawo la minɔ Yerusalem-du la me, vaseɖe esime woatso ŋusẽ atso dziƒo ado na mi.\n Nusi wodzi tso ŋutilã me la, ŋutilã wònye, eye nusi wodzi tso Gbɔgbɔ me la, Gbɔgbɔ wònye. Megawɔ mo yaa na wò be, megblɔ na wò bena: Ele be, woadzi mi atso dziƒo o. Ya la le ƒoƒom, afisi ke wolɔ̃na, eye nèsea eƒe gbe, ke mènya afisi wòtso alo afisi wòyina o: nenema kee nye amesiame, si wodzi tso Gbɔgbɔ la me.\n Elabena Gbɔgbɔ, si nye agbe, si le Kristo Yesu me la, ƒe se la xam tso nuvɔ̃ kple ku ƒe se la si. Elabena nusi se la mete ŋu wo o, esime wògbɔdzɔ to ŋutilã me la, Mawu wɔe, eye wòdo ye ŋutɔ Via ɖo ɖa le nuvɔ̃ŋutilã ƒe sɔsɔ me, eye le nuvɔ̃ ŋuti wodoe ɖa ɖo, eye wobu to nuvɔ̃ la le ŋutilã me, bene woawu sea ƒe dzɔdzɔenyenye la nu le mí, amesiwo mezɔna le ŋutilã nu o, negbe le Gbɔgbɔ nu ko la me. Elabena amesiwo noa anyi le ŋutilã nu la, ŋutilã ƒe nuwo wodina; ke amesiwo nɔa anyi le Gbɔgbɔ nu la, gbɔgbɔ me nuwo wodina. Elabena ŋutilãnudidi la enye ku, ke gbɔgbɔnudidi la enye agbe kple ŋutifafa;\n2 Korintotɔwo 5:16-18\n Eyata tso esia dzi la míenya amea ɖeke le ŋutilã nu o; ne míenya Kristo gɔ̃ le ŋutilã nu hã la, azɔ la miegale enyam nenema o. Eyata ne amea ɖe le Kristo me la, eya nye nuwɔwɔ yeye: Xoxotɔ la nu va yi, kpɔ ɖa, nuwo katã zu yeye! Ke wo katã tso Mawu gbɔ, amesi lé avu le mía kple eɖokui dome to Yesu Kristo dzi, eye wòna avuléle ƒe subɔsubɔdɔ mí.\n1 Kronika 12:18-20\n Tete gbɔgbɔ la dze Amasai, si nye ame blaetɔ̃awo ƒe tatɔ la dzi wògblɔ bena: Dawid, tɔwò míenye; Isai vi, dziwò míele! Ŋutifafa, ŋutifafa enye tɔwò, eye ŋutifafa nye amesi xɔ na wò la ta, elabena Yehowa, wò Mawu la, xa na wò! Tete Dawid xɔ wo, eye wòtsɔ wo ɖo tatɔwo ɖe aʋakɔwo nu. Eye amea ɖewo tso Manase va Dawid gbɔ, esime eya kple Filistitɔwo ho aʋa ɖe Saul ŋu; ke mekpe ɖe wo ŋu o, elabena Filistitɔwo ƒe amegãwo bu lãme, eye woɖe asi le eŋu, elabena wobu be: ne edzo ɖade eƒe aƒetɔ dzi la, ekema míaƒe ta enye ekem tsi asi! Esi wòva Ziklag la, amewo tso Manase va egbɔ: Adnax, Yozabad, Yediael, Mixael, Yozabad, Elihu kple Ziletai, woawo nye Manase ƒe ame akpewo ƒe tatɔwo.\n Dawid ƒe nufiameha na henɔ la, le esime Edomtɔ Doeg va to na Saul bena, Dawid le Abimelex ƒe me. Kalẽtɔ, nukaŋuti nètsɔ vɔ̃ɖivɔ̃ɖi le adegbe ƒomi? Mawu ƒe amenuveve li tegbee.\n Ke nye la, ŋusẽ kple Yehowa ƒe gbɔgbɔ, dzɔdzɔenyenye kple dzideƒo yɔm fũ, ne magblɔ Yakob ƒe dzidadawo kple Israel ƒe nuvɔ̃wo nɛ. Misee, mi Yakob ƒe aƒe ƒe ta-tɔwo kple mi Israel ƒe aƒe ƒe amegãwo, mi amesiwo nyɔa ŋu se la, eye mieglɔ̃a nu dzɔdzɔewo katã; mi amesiwo tsɔa fʋu tsoa Zion kple nu vɔ̃ɖi wɔwɔ tsoa Yerusalem.\n Eye esi Pentekoste-ŋkeke la ɖo la, wo katã wotsɔ tame ɖeka nɔ afi ɖeka. Eye kasia gbea ɖe ɖi tso dziƒo abe yaƒoƒo sesẽ ene, eye wòyɔ aƒe, si me wole la fũ. Eye aɖe mamãwo ɖo ɖe wo gbɔ lé abe dzoƒaɖewo ene, eye wodze ɖe wo dome amesiame dzi ɖekaɖeka. Eye Gbɔgbɔ kɔkɔe la ya wo katã taŋtaŋ, eye wode asi gbe bubuwo gbɔgblɔ me, abe alesi Gbɔgbɔ la na wo, be woaƒo nui ene. Eye Yudatɔa ɖewo nɔ Yerusalem, ŋutsu, siwo vɔ̃a Mawu la, wotso dukɔ, siwo katã le dziƒo te la me.\n Tete woʋu woƒe tame, bena wòase ŋɔŋlɔawo gome; eye wògblɔ na wo bena: Nenema woŋlɔ ɖi bena: Kristo lakpe fu, eye wòatsi tre tso ame kukuwo dome le ŋkeke etɔ̃agbe; eye bena, woaɖe gbe ƒã dzimetɔtrɔ hena nuvɔ̃wo ƒe keke le eƒe ŋkɔa dzi na dukɔwo katã la, adze gɔme atso Yerusalem.\n Mia dome wodo tso; gake womenye mía dometɔwo o; elabena ɖe wònye mía dometɔwo wonye la, anye ne woanɔ mía gbɔ ɖaa; ke ɖe wodo, bene woaɖe wo afia bena, menye wo katãe nye mía dometɔwo o. Eye kɔkɔetɔ la si ami na mi, eye mienya nuwo katã. Nyemeŋlɔ ɖo ɖe mi, abe ɖe mienya nyateƒe la ene o, ke boŋ le esi mienyae, eye le esi aʋatsokakaa ɖeke metsoa nyateƒe me o la guti. Amekae nye aʋatsokala, ne menye amesi sẽ nu bena, Yesu menye Kristo o lae oa? Amesi ke gbe nu le Fofo la kple Vi la gbɔ la, eyae nye Kristo ƒe futɔ la. Amesiame, si sẽ nu le Vi la ŋuti la, eya ke sie Fofo la hã mele o: amesi ke ʋua Vi la me la, eya ke sie Fofo la hã le. Miawo la mina nusi miese tso gɔmedzedzea me la, nanɔ mia me. Ne nusi miese tso gɔmedzedzea me la, nɔ mia me la, ekema miawo hã mianɔ Vi la kple Fofo la me. Eye ŋugbedodo, si eya ŋutɔ ɖo na mí la, eya nye agbe mavɔ la. Nya siawo meŋlɔ ɖo ɖe mi le amesiwo le mia blem la ŋuti. Eye miawo la, amisisiname, si miexɔ le egbɔ la, nɔa mia me, eye mehiã mi be, amea ɖeke nafia nu mi o, ke boŋ abe alesi amisisi ma ke fia nu mi le nuwo katã ŋuti ene la, nenema ke hã wònye nyateƒe, eye menye aʋatso o; eye abe alesi wofia mi ene la, minɔ eme nenema ke.


TSÃA, wosusu be ƒudzixe sia ƒe ʋuʋu tso Artik nutoa me yi Antaktika kple tɔtrɔ gbɔ nyea kilometa 35,200. Ke hã, nyitsɔ laa ƒe numekuku aɖe fia be mɔ si xe siawo zɔna didi wu ale si wosusui.\nXe siawo mezɔa mɔ tẽe o, abe ale si wòdze le fotoa me ene\nWotsi mɔ̃ suesuesue aɖewo (geolocators) ɖe xe siawo dometɔ aɖewo ŋu. Mɔ̃ siwo wotsi ɖe wo ŋu siwo ƒe kpekpeme le abe abui tɔ ene la na wokpɔe be xe siawo dometɔ aɖewo zɔ mɔ kilometa 90,000 kloe yiyi kple gbɔgbɔ, woawoe nye lã siwo zɔ mɔ didi wu si wonya. Wo dometɔ ɖeka dzo yi didiƒe abe kilometa 96,000 sɔŋ ene! Nu ka tae akɔntabubua trɔ?\nAfi ka kee wodze woƒe mɔa zɔzɔ gɔme tsoe o, womezɔa mɔa tẽe o. Abe ale si wòdze le fotoa me ene la, ne woto Atlantik ƒua dzi la, mɔzɔzɔa glɔ̃na abe ŋɔŋlɔdzesi si nye S ene. Nu ka tae? Elabena wowɔa afi si yaa trɔ ɖo la ŋu dɔ.\nLe woƒe agbenɔƒe si nye ƒe 30 me la, ƒudzixe siawo zɔa mɔ si ƒe didime wu kilometa 2,400,000. Esia asɔ kple mɔzɔzɔ yi dzinu dzi yiyi kple gbɔgbɔ zi etɔ̃ alo ene! Numekula aɖe gblɔ be: “Xe sia si ƒe kpekpeme wu gram 100 vie ko la ƒe nuwɔna wɔ nuku ŋutɔ.” Tsɔ kpe ɖe eŋu la, agbalẽ aɖe (Life on Earth: A Natural History) gblɔ be esi xe siawo nɔa Artik kple Antaktika nutoawo me le dzomeŋɔli ta la, “wokpɔa kekeli wu lã bubu ɖe sia ɖe ƒe sia ƒe.”


Zorzor der Kormer dodoworwor dzi\nKORMER DODO LA DZIZORZOR\nWorna na Nuserdodo\nErgormerderla Victor Tsikpe-Morttey\nZorzor der dodo la dzi ernyer dordodo la worwor\nLer kormer la fer dzadzradoxi la,nerglo godoo la erdzer ber(nunorlawo) woanlor agbalervi erver da der anyi na zaza kpler asidada der erdzi tso(kormer blibo la gbor) Woawo ernyer: (1) Kormer Worna Dodo kpler (2) dordodo la tata (si derwomahi woza alo womerza ler dodoa worxi).\nLer dolidoli manor ermer tso nunorlawo kpler kormer blibo la gbor o la,agbalervi erveawo woanyer numertoto terfer zi gerder,vervietor ner gormer masermaser alo kakaderdzi merva ler wornawo fer dodomer, nuti o.Erhia ber woakpor dordodo tata la aber tsatsia,kpler Kormer worna dodo fer akpa der.\nMernyer wo dorworna ber nawor der dodo la dzi o,ker afia mornu kormer la tso erworwor nuti.\nKpor ergbor ber amersiwo dzi wotor asi na worna torxerwo worwor la wo ler erdzi.Kpor ergbor ber dzikporkpor anor erdzi yim.Kpor ergbor ber nunorlawo fer takperkper anor erdzi kabakaba(afisi woafonu tso ngoryiyi nutsotsowo nuti) herkperder kormer blibo la fer takperkper nuti.Kpor ergbor ber woanlor nutsotso dzadzerwo,vervietor tso gazaza nyawo nuti.\nNakperder nunorlawo nuti ler wofer nutsotso nana mer tso wofer nunornor dorwornawo fer homer (gafofo nernie wozana na takperkperwo,dodoworwor,woterviwo fer dorworna dzikporkpor,dodowo dzi worwor,kpler homer si woada der wofer xeryixi kpler nuser zazawo nuti?).Ersia hia takperkper gerderwo tso wo kpler nunorlawo domer,kpler haho takperkpeadewo worwor kpler kormer la kata.\nKormer Worna;Ertsi tsatofer morderder:\nNer ertsor susuader tso dorworfer sia la,nana nyanya nunlorla(wo)\nerye natsia wo nunonlor kpler cec.vcn.bc.ca/cmp/\nNumerdzodzro Susuea: 2012.01.19\nTror yi afermer xa


South Korea—Wole Asi Ƒum Nu Ðe South Korea Ta Le Ame Siwo Gbe Asrafo Ƒe Hehexɔxɔ Léle De Ga Ta\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Chitumbuka Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hausa Hungarian Igbo Indonesian Italian Japanese Kinyarwanda Kirundi Korean Lithuanian Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovak Slovenian Spanish Swahili Swedish Tagalog Tsonga Turkish Ukrainian Xhosa Yoruba Zulu\nSouth Korea (Corée du Sud) lé ɖekakpui alafa geɖe siwo menye nu vlo wɔlawo o la de ga. Nu ka tae? Elabena wonye Yehowa Ðasefowo eye wotiae be yewoawɔ ɖe yewoƒe dzitsinya ƒe mɔfiame dzi hegbe be yewomaxɔ asrafo ƒe hehe o. Esi wònye be Korea medea bubu ame siwo gbe be yewomaxɔ asrafo ƒe hehe o le dzitsinya ta ƒe gomenɔamesiwo ŋu o ta la, woléa Ðasefo sɔhɛ siwo tsi axɔ asrafo ƒe hehe la dea ga. Le nyateƒe me la, wolé Yehowa Ðasefo 17,000 kple edzivɔwo de ga le esi wogbe be yewomaxɔ asrafo ƒe hehe o le dzitsinya ta le ƒe 60 siwo va yi me.\nYehowa Ðasefowo ƒe dɔwɔƒe si le South Korea ta agbalẽ aɖe si ƒe tanyae nye Asrafo Ƒe Hehexɔxɔ Gbegbe Le Dzitsinya Ta Le Korea, si le yevugbe me, ale be woakɔ nu me na dukɔa. Wohe susu yi ale si Korea dziɖuɖua gbe wɔwɔ ɖe xexemedukɔwo ƒe ɖoɖowo dzi kple ale si wògbe bubudede ame siwo gbea asrafo ƒe hehexɔxɔ le dzitsinya ta ƒe gomenɔamesiwo ŋu la hã dzi. Woƒo nu tso ɖekakpui Ðasefo siwo wolé de ga le esi wogbe be yewomaxɔ asrafo ƒe hehe o le dzitsinya ta la hã ŋu kpuie le eme. Aƒetɔ Dae-il Hong, si nye Yehowa Ðasefowo ƒe alɔdzedɔwɔƒe si le Korea teƒenɔla kple aƒetɔ Philip Brumley, si nye Yehowa Ðasefowo ƒe Teƒenɔla Le Senyawo gome le New York la gaɖe nu me yi ŋgɔe ku ɖe nu madzɔmadzɔ siwo le edzi yim ɣeyiɣi didi aɖee nye esia ŋu.\nAleke xexemedukɔwo wɔ nu ɖe South Korea dziɖuɖua ƒe nu madzɔmadzɔ wɔwɔ siwo dze gaglã la nu?\nPhilip Brumley: Dukɔ geɖewo bu fɔ Korea ɖe ale si wògbe bubudede amegbetɔ ƒe gomenɔamesi vevi si nye be amewo nagbe be yewomaxɔ asrafo ƒe hehe o le dzitsinya ta ŋu la ta. Le Dukɔ Ƒoƒuawo Ƒe Amegbetɔwo Ƒe Gomenɔamesinyawo Gbɔkpɔha si léa ŋku ɖe gomenɔamesinyawo ŋu ƒe kpekpe aɖe si wowɔ nyitsɔ laa me la, dukɔ enyi siwo nye Hungary, France, Germany, Poland (Pologne), Slovakia, Spain, United States kple Australia bia tso Korea si be wòadzudzɔ ame siwo gbe be yewomaxɔ asrafo ƒe hehe o le dzitsinya ta la léle de ga eye wòawɔ ɖoɖo na wo be woawɔ dukɔmevidɔ bubuwo ɖe asrafo ƒe hehexɔxɔ teƒe. *\nDae-il Hong: Le nyadɔdrɔ̃ 4 siwo ku ɖe ame 501 siwo gbe be yewomaxɔ asrafo ƒe hehe o le dzitsinya ta ŋu me la, Dukɔ Ƒoƒuawo Ƒe Amegbetɔwo Ƒe Gomenɔamesiwo Ŋuti Kɔmiti tso nya me be Korea dziɖuɖua tu afɔkpo ame siawo ƒe gomenɔamesiwo esi wòbu fɔ wo helé wo de ga. Kɔmitia gblɔ be “gome si le amewo si be woagbe be yewomaxɔ asrafo ƒe hehe o le dzitsinya ta nye tamebubu, dzitsinya kple mawusubɔsubɔ ƒe ablɔɖe ƒe akpa vevi aɖe. Ena gome ame sia ame be wòagbe be yemaxɔ asrafo ƒe hehe o nenye be esia wɔwɔ mewɔ ɖeka kple eƒe mawusubɔsubɔ alo dzixɔsewo o. Mele be woatsɔ amedzizizi agblẽ gomenɔamesi sia me o.” *\nDukɔ Ƒoƒuawo ƒe dɔwɔha bubu si nye Amegbetɔwo Ƒe Gomenɔamesinyawo Gbɔkpɔha hã he susu yi nya sia dzi nyitsɔ laa le eƒe nyatakaka aɖe me, eƒe tanyae nye “Nyatakaka tso ŋkuléle ɖe ame siwo gbe be yewomaxɔ asrafo ƒe hehe o le dzitsinya ta ƒe nya ŋu la ŋuti.” Wohe susu yi ɖoɖo si dzi xexemedukɔwo da asi ɖo ku ɖe asrafo ƒe hehexɔxɔ gbegbe ŋu la dzi eye wogblɔ ale si wode se hã be ame aɖeke mekpɔ mɔ azi ame siwo gbe be yewomaxɔ asrafo ƒe hehe o la dzi be woawɔe to ʋɔnudɔdrɔ̃ wo enuenu alo tohehe na wo me o. *\nAleke Korea dziɖuɖu wɔ nu ɖe xexemedukɔwo ƒe nya siawo nu?\nƲɔnudrɔ̃ƒe Kɔkɔtɔ Ƒe Xɔ\nPhilip Brumley: Korea dziɖuɖua mewɔ ɖe Dukɔ Ƒoƒuawo Ƒe Amegbetɔwo Ƒe Gomenɔamesiwo Ŋuti Kɔmiti ƒe nyawo dzi o. Ale wɔ wògbe wɔwɔ ɖe xexemedukɔwo ƒe ɖoɖo si dzi eya ŋutɔ da asi ɖo dzi, eye wògbe bubudede ame siwo gbe be yewomaxɔ asrafo ƒe hehe o le dzitsinya ta ƒe gomenɔamesiwo ŋu. Gakpe ɖe eŋu la, South Korea Ʋɔnudrɔ̃ƒe Kɔkɔtɔ kple Dukplɔsetakpɔʋɔnudrɔ̃ƒe do toku Dukɔ Ƒoƒuawo ƒe Kɔmitia ƒe nyawo esi wogbe be yewomana woagbugbɔ ame siwo gbe be yewomaxɔ asrafo ƒe hehe o le dzitsinya ta la ƒe nyawo adrɔ̃ na wo abe ale si ame siawo bia be woawɔ na yewo ene o. Korea dukɔa ƒe Sewɔƒea mekpɔ wɔ ɖoɖo aɖeke be ame siwo gbe asrafo ƒe hehexɔxɔ le dzitsinya ta la nawɔ dukɔmevidɔ bubuwo ɖe eteƒe o, eye mewɔ ɖoɖo aɖeke hã tsɔ kpɔ ame siawo ta o.\nKe ŋusẽ kae gamenɔnɔ kpɔ ɖe ɖekakpui Yehowa Ðasefo siawo dzi?\nDae-il Hong: Dzi le ɖekakpui siawo ƒo ŋutɔ. Ne dziɖuɖua yɔ wo la, woyina togbɔ be wonya be woalé yewo ade ga le dukɔa ƒe se si li fifia nu hã. Womesina bena o. Wonye dukɔmevi ɖɔʋuwo do ŋgɔ na gameyiyi, eye wonyea gaxɔmenɔla ɖokpɔɖeŋunyuiwo hã. Nublanuitɔe la, ne woɖe asi le wo ŋu le ga me la, setɔwo ŋlɔna tso wo ŋu le dziɖuɖua ƒe nuŋlɔɖiwo me be wonye nu vlo wɔlawo, eye esia wɔnɛ be dɔkpɔkpɔ le dziɖuɖudɔwɔƒewo alo dɔwɔƒe gãwo sesẽna na wo ŋutɔ. Wogblẽa ƒe ɖeka kple afã dome na wo le gaxɔ me. Wobɔa woƒe ƒometɔwo ne wole gaxɔ me. Fuɖename siawo katã mehiã hafi o.\nÐe wòdze be woabu Yehowa Ðasefo siwo le Korea be wonye nu vlo wɔlawo eye woalé wo de ga ne wogbe be yewomaxɔ asrafo ƒe hehe oa?\nDae-il Hong: Kura o! Menye nu vlo wɔlawoe ɖekakpui siawo nye o. Wonya Yehowa Ðasefowo le Korea kple xexea me godoo be wonye dukɔmevi ŋutifafame sedziwɔla siwo lɔ̃na be yewoawɔ dɔ siwo aɖe vi na yewoƒe nutowo me tɔwo. Wodea bubu dziɖuɖumegãwo ŋu, wowɔa se dzi, woxea adzɔ, eye wokpea asi ɖe dɔ ɖe sia ɖe si dziɖuɖua de to me be wòaɖe vi na dukɔmeviwo la ŋu. Nyitsɔ laa la, Korea nutomeʋɔnudrɔ̃ƒe aɖe bu fɔ ɖekakpui Ðasefo aɖe si gbe be yemaxɔ asrafo ƒe hehe o le dzitsinya ta hetso nya me be woalée de ga. Ʋɔnudrɔ̃laa gblɔ be naneke meli yeate ŋu awɔ wu be yeabu fɔe o, eye wòxlẽ nyametsotsoa. Kasia ʋɔnudrɔ̃la ma tsɔ pepa tsyɔ mo hefa avi vevie. Ewɔ abe fɔbubu ɖekakpui ma madzemadzee te ɖe ʋɔnudrɔ̃la dzi ale gbegbe be ɖeko wòbu na eɖokui sẽe ene. Ame bubu siwo le ʋɔnudrɔ̃ƒea hã de dzesi nu madzɔmadzɔ wɔwɔ sia eye woawo hã fa avi vevie.\nPhilip Brumley: Le nyateƒe me la, ehiã fifia be Korea dziɖuɖumegãwo nakpɔ nya sia si li eteƒe didi la gbɔ eye woawɔ ɖoɖo siwo ana be woade bubu ame siwo gbe be yewoaxɔ asrafo ƒe hehe o le dzitsinya ta la ƒe gomenɔamesiwo ŋu.\n^ mm. 5 Amegbetɔwo Ƒe Gomenɔamesinyawo Gbɔkpɔha Ƒe “Ƒe Ƒuƒoƒo Si Léa Ŋku Ðe Gomenɔamesinyawo Ŋu Tso Ɣeyiɣi Yi Ɣeyiɣi Le Xexea Me Godoo Ƒe Nyatakaka,” le 12 December 2012 dzi, A/HRC/22/10, axa 7 kple 22, memema 44 kple 124.53.\n^ mm. 6 Jong-nam Kim Kple al. Kpakple Korea dziɖuɖua, nyatakaka 1786/2008, Nyametsotso si dzi Kɔmitia da asi ɖo, 25 October 2012, axa 7, memama 7.4\n^ mm. 7 Amegbetɔwo Ƒe Gomenɔamesinyawo Gbɔkpɔha ƒe nyatakaka si nye “Nyatakaka tso ŋkuléle ɖe ame siwo gbe be yewomaxɔ asrafo ƒe hehe o le dzitsinya ta ƒe nya ŋu ŋuti,” 3 June 2013, A/HRC/23/22, axa 3-8, memama 6-24; axa 9, 10, memama 32, 33.\nAsrafo Ƒe Hehexɔxɔ Gbegbe Le Dzitsinya Ta Le Korea\nKpɔ ale si nɔnɔmea le na ɖekakpui siwo gbe be yewomaxɔ asrafo ƒe hehe o le South Korea kple ale si xexemedukɔwo le asi ƒum nu le wo ta ŋuti nyatakaka kpui aɖe.\nWɔ agbalẽvi si le Eŋlisigbe me ƒe kɔpi.\nWɔ agbalẽvi si le Koreagbe me ƒe kɔpi.


Ðee Fia Be Yekpɔa Ŋudzedze Ðe Nu Ŋu\nNyɔ! | No. 1 2017\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Greenlandic Haitian Creole Hebrew Hiligaynon Hindi Hmong (Ɣi) Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Kongo Korean Latvian Lingala Lithuanian Luganda Luvale Macedonian Malagasy Malayalam Maltese Marathi Myanmar Ndebele (Zimbabwe) Nepali Norwegian Oromo Otetela Pangasinan Papiamento (Aruba) Papiamento (Curaçao) Persian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tajiki Tamil Tatar Tetun Dili Thai Tigrinya Tok Pisin Tsonga Turkish Twi Ukrainian Urdu Vietnamese Waray-Waray Wolaita Xhosa Yoruba Zulu\nNya siwo aɖee afia be ame kpɔa ŋudzedze ɖe nu ŋu gbɔgblɔ le vevie be srɔ̃ɖeɖea nadze edzi. Gake srɔ̃ŋutsu kple srɔ̃nyɔnu geɖe megadea dzesi wo srɔ̃wo ƒe nyuiƒewo ʋuu keke ahayi ŋudzedze kpɔ ge ɖe wo ŋu o. Srɔ̃ɖeɖeŋutiɖaŋuɖola aɖe gblɔ le agbalẽ si nye Emotional Infidelity me be, srɔ̃tɔ geɖe siwo vaa gbɔnye la “tsia dzi ɖe nu si mele dzɔdzɔm [le woƒe srɔ̃ɖeɖe me] o ŋu wu nu siwo le dzɔdzɔm. Wovaa gbɔnye le nye dɔwɔƒe be yewoagblɔ nu siwo wòle be woaɖɔ ɖo, ke menye nu siwo akpɔtɔ anɔ abe ale si wole la ene o nam. Vodada si atsu kple asi siawo dometɔ ɖe sia ɖe wɔnae nye be womeɖea lɔlɔ̃ fiaa wo nɔewo to nya siwo ɖea ŋudzedzekpɔkpɔ fiana gbɔgblɔ na nɔewo me o.\nAleke wò kple srɔ̃wò míawɔ aƒo asa na vodada sia?\nKafukafunyawo gbɔgblɔ ɖea dzimaɖitsitsi le srɔ̃ɖeɖe me dzi kpɔtɔ na. Ne srɔ̃ŋutsu kple srɔ̃a ɖoe be yewoade dzesi yewo nɔewo ƒe nɔnɔme nyuiwo la, wo dome va vivina wu. Atsu kple asi ate ŋu alé masɔmasɔ sesẽwo gɔ̃ hã nu ne wokpɔa ŋudzedze ɖe wo nɔewo ƒe nuwɔnawo ŋu.\nNa srɔ̃nyɔnuwo. Agbalẽ si míeyɔ va yi gblɔ be: “Nyɔnu geɖe ŋea aɖaba ƒua agbagba siwo gbegbe ŋutsuwo dzena be woakpɔ woƒe ƒomewo dzi la dzi.” Le nuto aɖewo me la, kuxi sia nɔa anyi nenye be ŋutsua kple nyɔnua sia wɔa dɔ tsɔ kpɔa ƒomea dzi gɔ̃ hã.\nNa srɔ̃ŋutsuwo. Zi geɖe la ŋutsuwo ŋea aɖaba ƒua agbagba siwo nyɔnuwo dzena be yewoakpe ɖe yewoƒe ƒomea ŋu eɖanye to dɔwɔwɔ, ɖeviawo hehe, alo aƒemedɔwo wɔwɔ me o dzi. Fiona, * si ɖe srɔ̃ ƒe etɔ̃ kloe nye esia gblɔ be: “Mí katã míedaa vo, eye ne meda vo la, etena ɖe dzinye ŋutɔ. Eya ta ne srɔ̃nye kafum ɖe dɔ aɖe si mewɔ le aƒea me ta la, mekpɔnɛ be èlɔ̃m togbɔ be medaa vo ɣeaɖewoɣi hã. Mekpɔnɛ be ame aɖe de dzinye eye dzi dzɔam!”\nGake ne srɔ̃tɔ aɖe kpɔe be ye srɔ̃ medea asixɔxɔ ye ŋu o la, ate ŋu agblẽ ale si wokana ɖe wo nɔewo dzii la me. Srɔ̃nyɔnu aɖe si ŋkɔe nye Valerie, gblɔ be: “Ne ènya be ye srɔ̃ mekpɔa ŋudzedze ɖe yeƒe agbagbadzedzewo ŋu o la, anɔ bɔbɔe be ame bubu si kpɔa ŋudzedze ɖe ŋuwò la ƒe nu nava lé dzi na wò.”\nLe ŋku ɖe nu ŋu. Le kwasiɖa si gbɔna me la, lé ŋku ɖe nu nyui siwo srɔ̃wò wɔ la ŋu. Tsɔ kpe ɖe eŋu la, lé ŋku ɖe nu siwo dzi ɖewohĩ nèŋe aɖaba ƒui siwo srɔ̃wò wɔna si na nuwo zɔna nyuie le aƒea me la ŋu. Ne kwasiɖaa wu enu la, ŋlɔ (1) nu siwo srɔ̃wò wɔ siwo ŋu nèkpɔ ŋudzedze ɖo kple (2) nu siwo srɔ̃wò wɔ si ɖe vi na ƒomea la ɖi.—Biblia ƒe mɔfiame: Filipitɔwo 4:8.\nNu ka tae wòle vevie be nàlé ŋku ɖe nu ŋu? Srɔ̃nyɔnu aɖe si ŋkɔe nye Erika gblɔ be: “Ne èɖe srɔ̃ eye ƒeawo va le yiyim la, ate ŋu adzɔ be màgava tsɔ ɖeke le eme na srɔ̃wò o. Àdzudzɔ dzesi dede nu nyui siwo wɔm wòle la eye àtsɔ susu aɖo nu siwo wɔm mele o la ŋu.”\nBia nya sia ɖokuiwò: ‘Ðe meŋea aɖaba ƒua srɔ̃nye ƒe dɔ sesẽwo dzia?’ Le kpɔɖeŋu me, ne srɔ̃wò ŋutsu dzra nane ɖo le aƒea me la, ɖe wòsesẽna na wò be nàda akpe nɛ ɖe nu si wòwɔ la ta loo alo ɖe nèbunɛ be eƒe dɔe wònye be wòawɔea? Ne srɔ̃ŋutsue nènye la, ɖe nèbunɛ be mehiã be yeakafu ye srɔ̃ ɖe agbagba siwo wòdzena be yeahe ɖeviawo ta o loo alo ɖe nèbunɛ be nu si wòle be wòawɔ koe nye ma wɔm wòlea? Ðoe wò taɖodzinu be yeade dzesi agbagba siwo katã ye srɔ̃ dzena be yeana miaƒe ƒomea nakpɔ dzidzedze la, sueawo kple gãwo siaa, eye nàkpɔ ŋudzedze ɖe wo ŋu.—Biblia ƒe mɔfiame: Romatɔwo 12:10.\nNɔ srɔ̃wò kafum edziedzi. Menye ɖeko Biblia de dzi ƒo be míada akpe ko evɔ o, ke boŋ egblɔ be: ‘Míanye akpedalawo’ hã. (Kolosetɔwo 3:15) Eya ta nenye numame na wò be nànɔ srɔ̃wò kafum. Srɔ̃ŋutsu aɖe si ŋkɔe nye James gblɔ be, “Ne srɔ̃nye gblɔ be yekpɔ ŋudzedze ɖe nu siwo mewɔ ŋu la, enana megadoa vevie nu wu be manye srɔ̃ŋutsu nyui eye madzi nu siwo mewɔna le srɔ̃ɖeɖea me ɖe edzi.”—Biblia ƒe mɔfiame: Kolosetɔwo 4:6.\nSrɔ̃tɔ siwo kpɔa ŋudzedze ɖe wo nɔewo ƒe agbagbadzedzewo ŋu la doa ŋusẽ woƒe srɔ̃ɖeɖea. Srɔ̃ŋutsu aɖe si ŋkɔe nye Michael gblɔ be, “Meka ɖe edzi be, ne srɔ̃tɔwo tsɔa nu siwo doa dzidzɔ na wo le wo nɔewo ŋu ɖoa ŋgɔ la akpɔ srɔ̃ɖeɖe geɖe ta. Esia awɔe be ne kuxiwo do mo ɖa la asesẽ be woagbe wo nɔewo elabena wokpɔa ŋudzedze ɖe wo nɔewo ƒe agbagbadzedzewo ŋu.”\n“Nu siwo katã dze na kafukafu la, minɔ nu siawo ŋu bum.” —Filipitɔwo 4:8.\n“Mitre mia nɔewo bubu.” —Romatɔwo 12:10.\n“Mina miaƒe nya nadze to ɣesiaɣi.”—Kolosetɔwo 4:6.\nETHAN KPLE TIA\n“Gbe sia gbe ƒe kuxiwo nana nu tia kɔ nam le ŋutilã kple susu me. Gake srɔ̃nye Tia gblɔa ale si wòkpɔa ŋudzedze ɖe nye agbagbadzedzewo ŋu nam zi geɖe. Eƒe ŋusẽdoamenyawo nana dzo yeye gaɖoa menye.”\n“Dɔ gbogbo aɖewo nɔa ŋunye si nana ɖeɖi tea ŋunye. Ne srɔ̃nye Ethan gblɔ nam be yede dzesi dɔ siwo katã mewɔna, eye wòɖe esia fia to ale si wòlé to ɖe ŋunye esi mele ale si ŋkekea yii nam ta kam nɛ la, ɖeko nye dzi dzea eme miɔɔ. Enana mekpɔnɛ be elɔ̃m.”\nNya Kae Biblia Gblɔ Tso Akpedada Ŋu?\nEɖea vi geɖe ne míeɖea nɔnɔme sia fiana. Aleke wòate ŋu akpe ɖe ŋuwòe, eye aleke nàte ŋu aɖee fiae?\nƉoe Ɖe Amewo Ɖoe Ɖe Amewo Ðee Fia Be Yekpɔa Ŋudzedze Ðe Nu Ŋu\nNYATI SI LE AKPAA DZI Sɔhɛwo Ƒe Blanuiléledɔ—Nu Ka Gbɔe Wotso? Nu Kae Akpe Ðe Wo Ŋu?\nNukoko—Nu Si Nàte Ŋu Ana Amewo\nTHE BIBLE'S VIEWPOINT Fuɖeɖe\n“Ale Si Wolɔ̃ Míi La Wɔ Dɔ Ðe Mía Dzi Ŋutɔ”\nHELP FOR THE FAMILY Ðee Fia Be Yekpɔa Ŋudzedze Ðe Nu Ŋu\nWAS IT DESIGNED? Nu Siwo Kpena Ðe Sahara Dzogbe Dzi Ƒe Anyidi Ŋu Wònɔa Te Ðe Dzoxɔxɔ Nu\nÐe Yehowa Ðasefowo Naa Kpekpeɖeŋu Ame Siwo Ŋu Dzɔdzɔmefɔkuwo Gblẽ Nu Lea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! Sɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nƉoe Ɖe Amewo Ɖoe Ɖe Amewo NYƆ! Sɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nSɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nNYƆ! Sɔhɛwo Ƒe Blanuiléledɔ—Nu ka gbɔe wotso? Nu kae akpe ɖe wo ŋu?\nNu Si Nana Wokpɔa Dzidzɔ—Lɔlɔ̃


4 Mose 20 | Biblia Le Internet Dzi | Xexe Yeye Gɔmeɖeɖe\n4 Mose 20:1-29\nMiriam ku le Kades (1)\nEsime Mose ƒo agakpea hewɔ nu vɔ̃ (2-13)\nEdom gbe be Israel megato yeƒe anyigba dzi o (14-21)\nAron ku (22-29)\n20 Le ɣleti gbãtɔ me la, Israel ƒe ha blibo la va ɖo Zin gbedzi eye dukɔ la ƒu asaɖa anyi ɖe Kades.+ Afi mae Miriam+ ku ɖo, eye afi mae woɖii ɖo. 2 Ke tsi mele teƒe ma na ha la o,+ eye wotso ɖe Mose kple Aron ŋu. 3 Eye dukɔ la kpe dzre kple Mose+ gblɔ be: “Ne ɖe míeku esime mía nɔviwo ku le Yehowa ŋkume la, ne enyo wu! 4 Nu ka tae miekplɔ Yehowa ƒe ha la va gbe sia dzi, be mía kple míaƒe lãwo míaku ɖe afi sia?+ 5 Eye nu ka tae miekplɔ mí tso Egipte va teƒe vloe sia?+ Menye teƒe si nuku, gbotsetsewo, waintsetsewo kple yevuboɖawo le o, eye tsi hã mele afi sia míano o.”+ 6 Eye Mose kple Aron dzo le ha la ŋkume yi takpegbadɔa nu eye wotsyɔ mo anyi, eye Yehowa ƒe ŋutikɔkɔe dze na wo wokpɔ.+ 7 Yehowa gblɔ na Mose be: 8 “Tsɔ atikplɔ la, eye wò kple nɔviwò Aron miaƒo ha la nu ƒu, eye nàƒo nu na agakpe la le wo ŋkume, ne wòana tsi mi, eye nàna tsi nado tso agakpe la me na ha la kple woƒe lãwo woano.”+ 9 Ale Mose tsɔ atikplɔ la le Yehowa ŋkume,+ abe ale si tututu wògblɔ nɛ ene. 10 Eye Mose kple Aron yɔ ha la ƒo ƒu ɖe agakpe la ŋgɔ, eye wògblɔ na wo be: “Mi aglãdzelawo, misee! Ðe míate ŋu ana tsi nado tso agakpe sia me na mia?”+ 11 Eye Mose kɔ asi dzi hetsɔ atikplɔ la ƒo agakpe la zi eve, ale tsi do bababa, eye ha la kple woƒe lãwo de asi enono me.+ 12 Emegbe Yehowa gblɔ na Mose kple Aron be: “Esi miexɔ dzinye se hekɔ ŋunye le Israel-viwo ŋkume o ta la, miakplɔ ha sia ayi anyigba si matsɔ ana wo la dzi o.”+ 13 Esiae nye Meriba* tsi,+ elabena Israel-viwo wɔ dzre kple Yehowa, eye wòkɔ eɖokui ŋu le wo dome. 14 Emegbe Mose dɔ amewo tso Kades ɖo ɖe Edom-fia+ gbɔ be: “Ale nɔviwò Israel+ gblɔe nye esi, ‘Wò ŋutɔ ènya fukpekpe siwo katã me míeto la nyuie. 15 Mía fofowo yi Egipte,+ eye míenɔ Egipte ƒe* geɖe;+ Egiptetɔwo wɔ fu mía kple mía fofowo.+ 16 Mlɔeba míedo ɣli na Yehowa,+ eye wòse míaƒe gbe, eye wòdɔ mawudɔla+ aɖe ɖa wòkplɔ mí dzoe le Egipte, kpɔ ɖa, fifia míele Kades, du si le wò liƒo ŋu la me. 17 Míeɖe kuku, na míato wò anyigba dzi ayi. Míato agble alo waingble aɖeke me o, eye míano vudo aɖeke me tsi o. Fia Ƒe Mɔ la dzi míato. Míadze ɖe ɖusime alo miame o, va se ɖe esime míeto wò anyigba la dzi yi.’”+ 18 Ke Edom ɖo eŋu nɛ be: “Màto nye anyigba dzi o. Ne ètee kpɔ la, mado kple yi ava kpe wò.” 19 Eye Israel-viwo gblɔ nɛ be: “Míedi be míato mɔ gã la dzi ko ava yi, eye ne mía kple míaƒe lãhawo míeno wò tsi la, ekema míaxe fe ɖe eta.+ Ðeko míedi be míazɔ to edzi ava yi, esia ko biam míele.”+ 20 Ke egblɔ be: “Miato edzi ayi o.”+ Eye Edom tsɔ aʋakɔ gã aɖe si sesẽ la do go va wo kpe ge. 21 Ale Edom gbe gbidigbidi be yemaɖe mɔ Israel nato yeƒe anyigba dzi ayi o. Eya ta Israel gɔdɔ̃ mɔ to eŋu.+ 22 Israel ƒe ha blibo la katã ho tso Kades heva Hor To la gbɔ.+ 23 Eye Yehowa gblɔ na Mose kple Aron le Hor To la gbɔ le Edom-nyigba ƒe liƒo dzi be: 24 “Woatsɔ Aron akpe ɖe eƒe amewo ŋu;*+ mage ɖe anyigba si matsɔ ana Israel-viwo la dzi o, elabena mi ame evea miewɔ ɖe nye ɖoɖowo dzi ku ɖe Meriba tsi la ŋu o.+ 25 Kplɔ Aron kple viaŋutsu Eleazar miayi Hor To la dzi. 26 Eye nàɖe Aron ƒe awuwo+ le eŋu ado na via Eleazar,+ Aron aku le afi ma.” 27 Eye Mose wɔ abe ale si tututu Yehowa gblɔ ene, wolia Hor To la esi ha blibo la nɔ wo yome kpɔm. 28 Eye Mose ɖe Aron ƒe awuawo le eŋu tsɔ do na viaŋutsu Eleazar. Emegbe Aron ku le afi ma, le toa tame.+ Eye Mose kple Eleazar ɖi tso to la dzi. 29 Esi ha blibo la kpɔe be Aron ku la, Israel ƒe aƒe blibo la katã fa Aron ŋkeke blaetɔ̃ sɔŋ.+


Saŋkuƒola Aɖe Ƒe Xɔse | Gbebiame\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lithuanian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Xhosa Zulu\nGBEBIAME | ELDAR NEBOLSIN\nSaŋkuƒola Aɖe Ƒe Xɔse\nEldar Nebolsin si tso Uzbekistan nye saŋkuƒola si ƒe ŋkɔ de du ŋutɔ. Eƒo saŋku le London, Moscow, St. Petersburg, New York, Paris, Rome, Sydney, Tokyo kple Vienna, eye eya ɖeka ƒoa saŋku le haƒohawo ŋgɔ. Soviet Union ye Eldar tsi le eye wònye mawudzimaxɔsela. Gake eva ƒo nya ta emegbe be Wɔla lɔ̃ame aɖee wɔ amegbetɔwo. Nyɔ! magazinea talawo bia gbee tso haƒoƒo kple eƒe xɔse ŋu.\nAleke nèwɔ va zu haƒola?\nDzinyelawo nye saŋkuƒolawo. Wote saŋkuƒoƒo fiafiam esime mexɔ ƒe atɔ̃ ko. Emegbe mede hasrɔ̃suku deŋgɔ si le Tashkent.\nƑo nu tso kuxi siwo nèdoa goe ne èle saŋku ƒom kple haƒoha ŋu na mí.\nHaƒoha aɖeke mesɔ kple bubu o. Haƒoha ɖe sia ɖe le ko abe haƒonu gã si “ƒom” haƒoha ƒe ŋgɔnɔla le ene. Ðewohĩ nu si koŋ sesẽna na saŋkuƒola ɖekɛ wue nye ale si wòaƒo saŋkua wòawɔ ɖeka kple haƒoha ƒe ŋgɔnɔla ƒe atidada. Abe ale si xɔlɔ̃wo ɖoa dze ene la, ele be saŋkuƒola kple haƒoha ƒe ŋgɔnɔla nawɔ nu aduadu. Zi geɖe la, numetoto ɖeka alo eve koe míetea ŋu wɔna tsɔ srɔ̃na ale si míawɔ nu woasɔ ɖe mía nɔewo tɔ dzi.\nƔeyiɣi didi kae nètsɔ toa saŋkuƒoƒoa me?\nMezãa gaƒoƒo etɔ̃ ya teti, eye menye haa ƒe akpa siwo sesẽ la me koe mezãa ɣeyiɣi sia tsɔ tonae o. Mesrɔ̃a ɖoɖo si nu woɖo haa ɖo hã evɔ nyemeƒoa haa ŋutɔ le ɣeyiɣi sia me o. Nu bubu siwo mewɔna ye nye be meɖoa to hakpala ma ƒe ha bubuwo eye esia wɔnɛ be mesea ha si srɔ̃m mele la gɔme ɖe edzi wu.\nNu kae ɖea dzesi le saŋkuƒola bibi ŋu?\nEyae nye ale si wòtea ŋu nana saŋku “dzia ha.” Maɖe eme miase. Saŋku nye haƒonu si wotsɔa asi ƒona. Ne wote asi ɖe saŋku ƒe kpevi dzi la, ɖeko eƒe ɖiɖi yia to; mele abe haƒonu siwo me woɖoa ƒuƒu ɖo alo amegbetɔ ƒe gbe si tea ŋu yia dzi alo nɔa ɖeka ene o. Kuxi si dzi wòhiãna be saŋkuƒola naɖue nye ale si wòakpɔ egbɔ be haa ƒe ɖiɖi aɖe nagayi to o. Ewɔa esia to eƒe asibidewo kple alɔtsinuwo ʋaʋã to saŋkukpeviwo dzi aɖaŋutɔe me tsɔ kpe ɖe afɔɖoɖo gbeɖiɖitrɔnu ɖusimetɔ dzi le ɣeyiɣi si sɔ me eye esia wɔnɛ be wòléa gbea ƒe ɖiɖi ɖe te eteƒe didina, eye wòtea ŋu trɔa gbeɖiɖi vovovowo. Ne saŋkuƒola te ŋu ɖu tu na aɖaŋu siawo siwo sɔsrɔ̃ mele bɔbɔe o nyuie vɔ la, ate ŋu aƒo saŋku wòaɖi abe dze, kpẽ alo haƒoha tɔ ene. Ate ŋu ana hã be saŋku naɖi abe amegbetɔ ƒe gbe, si nye gbeɖiɖi nyuitɔ kekeake ene.\nEdze kɔtɛe be èlɔ̃a haƒoƒo ŋutɔ.\nLe gonyeme la, mebunɛ be haƒoƒo nye gbegbɔgblɔ si tea ŋu ɖea seselelãme siwo mele bɔbɔe be woagblɔ kple nu o la gblɔna tẽe wu.\nNu kae na nèva tsɔ ɖe le mawusubɔsubɔ me?\nMíaƒe aƒe me yɔ fũu kple agbalẽ siwo fofonye tsɔ tso Moscow gbɔe. Agbalẽ si do dzidzɔ nam wue nye esi me Biblia me ŋutinya siwo ku ɖe amegbetɔ ƒe ŋutinya ƒe gɔmedzedze kple Israel-viwo ƒe ŋutinya ŋu la le. Agbalẽ si hã ŋu meke ɖoe nye Ate Ŋu Anɔ Agbe Tegbee le Paradiso me le Anyigba Dzi, si Yehowa Ðasefowo ta. * Ale si woɖe Biblia ƒe nufiafiawo me wo me kɔ nyuie le eme la wɔ dɔ ɖe dzinye ŋutɔ. Esi meʋu yi Spain le ƒe 1991 me be maɖasrɔ̃ haƒoƒo la, metsɔ agbalẽ sia ɖe asi eye mexlẽe zi geɖe. Meva de dzesii be xɔse si ŋu agbalẽ sia ƒo nu tsoe la nye esi ŋu kpeɖodzi le si nɔ te ɖe nuŋububu nyui dzi, ke menye seselelãme dzro aɖe ko o.\nNufiafia si wɔ dɔ ɖe dzinye wue nye ŋugbe si Biblia do be amegbetɔwo ate ŋu anɔ agbe tegbee le anyigba dzi. Susu le nya sia me ŋutɔ! Gake va se ɖe ɣemaɣi la, nyemekpɔ do go Yehowa Ðasefo aɖeke o. Ke hã metso nya me be ne medo go wo dometɔ aɖe la, mabia tso esi be wòasrɔ̃ Biblia kplim.\nAleke nèwɔ va ke ɖe Ðasefowo ŋu?\nKwasiɖa ʋɛ aɖewo le nye nyametsotso ma megbe la, medo go ɖetugbui eve aɖewo siwo lé Biblia ɖe asi. Megblɔ le susu me be: ‘Ame siawo ɖi ame siwo ŋu mexlẽ nu tsoe le nye agbalẽa me. Wonɔ gbeƒã ɖem abe ale si ko Kristotɔ siwo nɔ anyi le Biblia-ŋlɔɣiwo la wɔe ene.’ Eteƒe medidi o, Ðasefo aɖe te Biblia sɔsrɔ̃ kplim. Egbea la, nu si doa dzidzɔ nam wue nye be makpe ɖe amewo ŋu woasrɔ̃ ŋu tso mía Wɔla la ŋu.\nNu kae na nèva xɔe se be Wɔla aɖe li, evɔ mawudzimaxɔselae nenye tsã?\nHaƒoƒo hã kpe ɖe ŋunye. Amegbetɔwo katã kloe kpɔa dzidzɔ ɖe haƒoƒo ŋu, si nye nu si lãwo ya mate ŋu awɔ o. Wotea ŋu ɖea dzidzɔ, kakaɖedzi, tufafa kple seselelãme ƒomevi ɖe sia ɖe kloe fiana le haƒoƒo me. Le dzɔdzɔme nu la, míeʋãna ɖe haƒoƒo ƒe ɖiɖi dzi. Gake ɖe haƒoƒo hiã kokoko hafi míate ŋu anɔ agbea? Ðe haƒoƒo wɔa akpa aɖe le nufiafia si nye be “ŋusẽtɔ lae tsia agbe” abe ale si ame siwo fia nu be ɖe nuwo dzɔ le wo ɖokui si la fianɛ ene la mea? Gbeɖe! Le nye susu nu la, nunya mele eme be míaƒo nya ta be amegbetɔ ƒe ahɔhɔ̃, si ŋu ŋutete le be wòate ŋu akpa ha alo ase vivi na haƒoƒowo abe Mozart kple Beethoven ƒe haƒoƒo ene la, dzɔ le eɖokui si o. Numeɖeɖe si me susu le wue nye be Wɔla nyanu lɔ̃ame aɖee wɔ míaƒe ahɔhɔ̃ la.\nNu kae na nèva xɔe se be Biblia tso Mawu gbɔ?\nAgbalẽ suesuesue 66 ye le Biblia me eye ame 40 ye ŋlɔe eye eŋɔŋlɔ xɔ ƒe 1,600 kple edzivɔwo. Mebia ɖokuinye be: ‘Ame kae ate ŋu ana woaŋlɔ agbalẽ deŋgɔ sia si me nyawo wɔ ɖeka alea?’ Ŋuɖoɖo si me susu le koe nye be Mawue na woŋlɔe. Le nye susu nu la, Biblia le ko abe hadzidzi si me nyawo le ɖoɖo nyui aɖe si de ŋgɔ ŋutɔ nu ene, eye gbedeasi siwo le eme la wɔa dɔ ɖe ameƒomevi ɖe sia ɖe dzi.\n^ mm. 15 Nusrɔ̃gbalẽ si zãm Yehowa Ðasefowo le fifiae nye Nuka Tututue Nye Biblia ƒe Nufiafia? Àte ŋu akpɔe le www.jw.org.


Nɔ Mawu Ƒe Lɔlɔ̃ La Me Ðaa ( Yuda 20, 21)\nAle Si Nàwɔ Anɔ Mawu Ƒe Lɔlɔ̃ La Me Ðaa\nGBE BUBU Afrikaans Alur Amharic Aymara Bassa (Cameroon) Batak (Karo) Belize Kriol Bicol Boulou Cebuano Chichewa Chin (Hakha) Chin (Tiddim) Chitonga Chitonga (Zimbabwe) Chitumbuka Chiyao Chokwe Cibemba Cinyanja Colombia Tokunɔgbe Cuba Tokunɔgbe Danish Douala Dutch Eŋlisi Eʋegbe Fijian Fon Franse Ga German Greek Guarani Gun Haitian Creole Herero Hiligaynon Hindi Hungarian Iloko India Tokunɔgbe Indonesian Irish Isoko Javanese Jula Kabiye Kabuverdianu Karen (S'gaw) Kazakh Kikaonde Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lhukonzo Lingala Lomwe Luganda Luvale Malay Malayalam Mambwe-Lungu Mbunda Mongolian Moore Myanmar Ndebele Ndebele (Zimbabwe) Nepali Ngangela Nias Norwegian Nyaneka Okpe Otetela Pangasinan Philippines Tokunɔgbe Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Spain Tokunɔgbe Spanish Sunda Swahili Swahili (Congo) Swedish Tagalog Tamil Thai Tigrinya Tok Pisin Tongan Tshiluba Tuvaluan Ukrainian Urhobo Uruund Vietnamese Wayuunaiki Wolaita Zande\nNɔ Mawu Ƒe Lɔlɔ̃ La Me Ðaa\n“Mitu mia ɖokuiwo ɖo ɖe miaƒe xɔse kɔkɔetɔ la dzi . . . Minɔ Mawu ƒe lɔlɔ̃ la me ɖaa.”—YUDA 20, 21.\n1, 2. Nu kae míate ŋu awɔ be míayi edzi anɔ Mawu ƒe lɔlɔ̃ la me?\nMÍ KATÃ míedi be ŋusẽ nanɔ mía ŋu eye míanɔ lãmesẽ me. Eya ta míedzea agbagba be míaɖu nu siwo me nunyiame le, míedea kame edziedzi, eye míeléa be na míaƒe ametia. Togbɔ be nu siawo wɔwɔ bia agbagbadzedze hã la, viɖe siwo dona tso eme la doa dzidzɔ na mí, eya ta míenaa ta o. Gake ele be ŋusẽ nanɔ mía ŋu eye míanɔ lãmesẽ me le go bubu aɖe hã me.\n2 Togbɔ be afɔɖeɖe nyui ye wònye míewɔ be míeva le si dzem Yehowa hã la, ele be míayi edzi ana mía kplii dome ƒomedodoa me nanɔ sesẽm ɖe edzi. Esi Yuda de dzi ƒo na Kristotɔwo be, “Minɔ Mawu ƒe lɔlɔ̃ la me ɖaa” la, eɖe ale si woate ŋu awɔ esiae la me. Egblɔ na wo be: “Mitu mia ɖokuiwo ɖo ɖe miaƒe xɔse kɔkɔetɔ la dzi.” (Yuda 20, 21) Ke aleke míawɔ be xɔse sẽŋu nanɔ mía si?\nYI EDZI NÀNƆ WÒ XƆSE TUM ÐO\n3-5. (a) Aleke Satana adi be nàse le ɖokuiwò me tso Yehowa ƒe nudidiwo ŋu? (b) Aleke nèsena le ɖokuiwò me tso Yehowa ƒe sewo kple gɔmeɖosewo ŋu?\n3 Ele vevie be wò ŋutɔ nàka ɖe edzi be Yehowa ƒe mɔwoe nye nyuitɔ kekeake. Satana di be nàsusu be Mawu ƒe nudidiwo dzi wɔwɔ sesẽ akpa, eye be dzi adzɔ wò wu ne wò ŋutɔ àte ŋu atso nya me le nu si nye nyui kple vɔ̃ ŋu. Tso keke Eden-bɔa me kee Satana le agbagba dzem be yeana amewo naxɔ nya ma dzi ase. (1 Mose 3:1-6) Eye egale agbagba ma ke dzem vevie egbea hã.\n4 Ðe Satana ƒe nyaa le emea? Ðe Yehowa ƒe nudidiwo dzi wɔwɔ tea ablɔɖe mía? Ao. Le kpɔɖeŋu me, tsɔe be èle tsa ɖim le abɔ dzeani aɖe me. Esi nèva ɖo abɔa ƒe afi aɖe la, ède dzesii be wotɔ kpɔ kɔkɔ aɖe tsɔ xe teƒe aɖe. Ðewohĩ àgblɔ le ɖokuiwò me be, ‘Nu ka tae wotsɔ kpɔtɔtɔ sia xe mɔ nam?’ Gake kaka nàse la, dzata aɖee nye ema ɖe gbe le kpɔtɔtɔa godo. Azɔ aleke nàse le ɖokuiwò me tso kpɔtɔtɔa ŋu? Dzi adzɔ wò ŋutɔ be kpɔtɔtɔa kpɔ tawò be dzataa melé wò ɖu o! Yehowa ƒe gɔmeɖosewo le abe kpɔtɔtɔ ma ene, eye Abosam le abe dzata ma ene. Mawu ƒe Nyaa xlɔ̃ nu mí be: “Minɔ mo xexi, minɔ ŋudzɔ! Miaƒe adikãtɔ, Abosam, le tsatsam abe dzata si le gbe ɖem eye wòle ame dim be yeavuvu ami ene.”—1 Petro 5:8.\n5 Yehowa di be agbea nadze edzi na mí bliboe. Medi be Satana nable mí o. Esia tae wòna sewo kple gɔmeɖosewo mí be woakpɔ mía ta ahana míakpɔ dzidzɔ. (Efesotɔwo 6:11) Yakobo ŋlɔ bena: “Ame si léa ŋku ɖe se deblibo si naa ablɔɖe la ŋu, eye wònɔa edzi ɖaa la . . . akpɔ dzidzɔ le nu si wòwɔna la me.”—Yakobo 1:25.\n6. Aleke míawɔ aka ɖe edzi be Mawu ƒe mɔwoe nye nyuitɔ?\n6 Ne míewɔ Yehowa ƒe mɔfiamewo dzi la, agbea ganyona ɖe edzi na mí wu, eye mía kple Yehowa dome gava nɔa kplikplikpli wu. Le kpɔɖeŋu me, eɖea vi na mí ne míedoa gbe ɖa edziedzi abe ale si Yehowa de dzi ƒo na mí be míanɔ ewɔm ene. (Mateo 6:5-8; 1 Tesalonikatɔwo 5:17) Dzi dzɔa mí ne míewɔa eƒe mɔfiame si nye be míanɔ ƒu ƒom asubɔe ahade dzi ƒo na mía nɔewo la dzi, eye míekpɔa dzidzɔ ne míeƒo mía ɖokui ɖe gbeƒãɖeɖe kple nufiafia dɔa me bliboe. (Mateo 28:19, 20; Galatiatɔwo 6:2; Hebritɔwo 10:24, 25) Ne míele ŋugble dem le ale si nu siawo kpe ɖe mía ŋu míedo ŋusẽ míaƒe xɔsee ŋu la, míegava kana ɖe edzi geɖe wu be Yehowa ƒe mɔwoe nye nyuitɔ kekeake.\n7, 8. Nu kae akpe ɖe mía ŋu be míaganɔ dzimaɖi tsim ɖe dodokpɔ siwo ate ŋu ava mía dzi le etsɔme la ŋu o?\n7 Ðewohĩ míanɔ vɔvɔ̃m be xɔse ƒe dodokpɔ siwo wu tsɔtsɔ na mí la ava mía dzi le etsɔme. Ne eva eme be èse le ɖokuiwò me nenema la, ɖo ŋku Yehowa ƒe nya siawo dzi: “Nye Yehowae nye wò Mawu, nyee nye ame si fiaa nu wò be wòaɖe vi na wò, Ame si kplɔa wò toa mɔ si dzi wòle be nàto. Ne ɖe nàɖo to nye sededewo ɖe! Anye ne wò ŋutifafa anɔ abe tɔsisi ene, eye wò dzɔdzɔenyenye anɔ abe ƒutsotsoewo ene.”—Yesaya 48:17, 18.\n8 Ne míeɖoa to Yehowa la, míaƒe ŋutifafa anɔ abe tɔsisi si memiena o, eye míaƒe dzɔdzɔenyenye anɔ abe ƒutsotsoe siwo va gbãna ɖe go dzi madzudzɔmadzudzɔe la ene. Nu ka kee ɖadzɔ ɖe mía dzi le agbe me o, míate ŋu awɔ nuteƒe. Biblia gblɔ be: “Dro wò agba ɖe Yehowa dzi, ekema alé wò ɖe te. Mana ame dzɔdzɔe nadze anyi akpɔ o.”—Psalmo 55:22.\n‘YI ŊGƆ NÀÐO TSITSINYENYE GBƆ’\n9, 10. Nu kae wòfia be ame natsi le gbɔgbɔ me?\n9 Ne èyi edzi le ŋusẽ dom ƒomedodo si le wò kple Yehowa dome la, ‘àyi ŋgɔ aɖo tsitsinyenye gbɔ.’ (Hebritɔwo 6:1) Nu kae wòfia be míaɖo tsitsinyenye gbɔ?\n10 Menye tsitsi le ƒe mee ana míaɖo Kristotɔwo ƒe tsitsinyenye gbɔ o. Hafi míate ŋu atsi le gbɔgbɔ me la, ele be míana Yehowa nanye mía Xɔlɔ̃ vevitɔ, eye míana eƒe susu le nuwo ŋu nanɔ mía si. (Yohanes 4:23) Paulo ŋlɔ bena: “Ame siwo nɔa agbe ɖe ŋutilã nu la tsɔa woƒe susuwo ɖoa ŋutilã la ƒe nuwo ŋu, ke ame siwo nɔa agbe ɖe gbɔgbɔ la nu la tsɔa woƒe susuwo ɖoa gbɔgbɔ la ƒe nuwo ŋu.” (Romatɔwo 8:5) Ame si tsi le gbɔgbɔ me la menana dzidzɔdonamenuwo kple ŋutilãmenuwo nyea nu vevitɔ nɛ le agbe me o. Ke boŋ eléa fɔ ɖe Yehowa subɔsubɔ ŋu eye wòwɔa tiatia nyuiwo le agbe me. (Lododowo 27:11; xlẽ Yakobo 1:2, 3.) Meɖea mɔ ame bubuwo kpɔa ŋusẽ ɖe edzi be wòawɔ nu gbegblẽ o. Ame si tsi le gbɔgbɔ me la nya nu si nye nu nyui eye wòɖonɛ kplikpaa be yeawɔe.\n11, 12. (a) Nya kae Paulo gblɔ tso Kristotɔ ƒe “nugɔmeseseŋutetewo” ŋu? (b) Aleke míate ŋu atsɔ nu si wòbia be woazu Kristotɔ si tsi le gbɔgbɔ me la asɔ kple nu si wòbia be woazu kamedefefewɔla?\n11 Ebia agbagbadzedze be ame natsi le gbɔgbɔ me. Apostolo Paulo ŋlɔ bena: “Ame tsitsiwo tɔe nye nuɖuɖu sesẽ, ame siwo na hehe woƒe nugɔmeseseŋutetewo to wo zazã me, be woate ŋu ade vovo nyui kple vɔ̃ dome.” (Hebritɔwo 5:14) Nya “hehe,” si wozã le kpukpui sia me la ate ŋu ana míaƒe susu nayi ale si kamedefefewɔla nɔa kame dem edziedzi la dzi.\n12 Ne míekpɔ kamedefefewɔla bibi aɖe wòle kamedefefe wɔm la, míenyana be ezã ɣeyiɣi geɖe tsɔ xɔ hehe hafi ŋutete ma su esi. Womedzii kamedefefewɔlae o. Ne wodzi vidzĩ la, menyana ale si tututu wòazã eƒe abɔwo kple afɔwoe o. Gake le ɣeyiɣi aɖe megbe la, eva nyana ale si wòatsɔ eƒe asiwo alé nuwo kple ale si wòazɔ azɔli. Ne exɔ hehe la, ate ŋu ava zu kamedefefewɔla. Le mɔ ma ke nu la, ebia ɣeyiɣi kple hehexɔxɔ be míava zu Kristotɔ siwo tsi le gbɔgbɔ me.\n13. Nu kae akpe ɖe mía ŋu míasrɔ̃ ale si míabu nuwo ŋu abe ale si Yehowa bua woe ene?\n13 Míedzro ale si míate ŋu abu nuwo ŋu abe ale si Yehowa bua woe ene kple ale si míana eƒe susu le nuwo ŋu nanɔ mía si la me le agbalẽ sia me. Míesrɔ̃ ale si míade asixɔxɔ Yehowa ƒe nudidiwo ŋu ahalɔ̃ wo. Ne míele nya me tsom la, míebiaa mía ɖokui be: ‘Biblia me se alo gɔmeɖose kawoe ku ɖe nɔnɔme sia ŋu? Aleke mate ŋu awɔ wo ŋu dɔe? Nu kae Yehowa adi be mawɔ le nɔnɔme sia me?’—Xlẽ Lododowo 3:5, 6; Yakobo 1:5.\n14. Nu kae wòle be míawɔ be míaƒe xɔse me nasẽ?\n14 Míeyia edzi nɔa ŋusẽ dom míaƒe Yehowa dzi xɔxɔ se ɖaa. Abe ale si ko nu siwo me nunyiame le ɖuɖu wɔnɛ be ŋusẽ ɖoa míaƒe ametia ŋu ene la, nenema kee nusɔsrɔ̃ tso Yehowa ŋu nana míaƒe xɔse me sẽna. Esi míete Biblia sɔsrɔ̃ la, míesrɔ̃ nyateƒenya veviwo tso Yehowa kple eƒe mɔwo ŋu. Gake esi ɣeyiɣiwo va le yiyim la, ehiã be míase nu siwo goglo wu la gɔme. Esiae Paulo wɔnɛ esi wògblɔ be: “Ame tsitsiwo tɔe nye nuɖuɖu sesẽ.” Ne míenɔa agbe ɖe nu siwo míesrɔ̃na nu la, míedzea nunya. Biblia gblɔ na mí be: “Nunyae nye nu vevitɔ.”—Lododowo 4:5-7; 1 Petro 2:2.\n15. Aleke gbegbee wòle vevie be míalɔ̃ Yehowa kple mía nɔviwo tso dzi me?\n15 Ŋusẽ ate ŋu anɔ ame aɖe ŋu eye wòanɔ lãmesẽ me, gake be wòayi edzi anɔ lãmesẽ me la, enyae be ele be yeayi edzi anɔ be lém na ye ɖokui. Le mɔ ma ke nu la, ame si tsi le gbɔgbɔ me la nyae be ele be yeaku kutri hafi ye kple Yehowa dome ƒomedodoa nayi edzi asẽ ŋu. Paulo gblɔ na mí be: “Minɔ mia ɖokui dom kpɔ be miele xɔse la me hã; minɔ mia ɖokui me dzrom kpɔ ne mianya ame siwo ƒomevi mienye.” (2 Korintotɔwo 13:5) Gake menye xɔse sẽŋu koe hiã mí o. Ele be lɔlɔ̃ si le mía si na Yehowa kple mía nɔviwo la nayi edzi anɔ tsitsim. Paulo gblɔ be: ‘Ne sidzedze le asinye, eye xɔse le asinye ale gbegbe be mate ŋu aho towo, gake lɔlɔ̃ mele asinye o la, nyemenye naneke o.’—1 Korintotɔwo 13:1-3.\nWÒ ŊKU NENƆ WÒ MƆKPƆKPƆ LA DZI\n16. Aleke Satana di be míase le mía ɖokui me?\n16 Satana di be míasusu be míate ŋu awɔ nu wòadze Yehowa ŋu gbeɖe o. Edi be dzi naɖe le mía ƒo eye míasusu be wɔna aɖeke meli tso míaƒe kuxiwo ŋu o. Medi be míaka ɖe mía nɔvi Kristotɔwo dzi o, eye medi be míakpɔ dzidzɔ hã o. (Efesotɔwo 2:2) Satana nyae be nuŋububu manyomanyowo ate ŋu agblẽ nu le míawo ŋutɔwo kpakple ƒomedodo si le mía kple Mawu dome la ŋu. Gake Yehowa na nane si ate ŋu akpe ɖe mía ŋu míaɖu nuŋububu manyomanyowo dzi la mí. Eyae nye mɔkpɔkpɔ.\n17. Aleke gbegbee mɔkpɔkpɔ le vevie?\n17 Le 1 Tesalonikatɔwo 5:8 la, Biblia tsɔ míaƒe mɔkpɔkpɔa sɔ kple gakuku si kpɔa asrafo ƒe ta ta le aʋagbedzi, eye wòyɔ gakuku ma be “xɔxɔ ƒe mɔkpɔkpɔ la.” Ne míekpɔa mɔ na Yehowa ƒe ŋugbedodowo me vava la, esia akpɔ míaƒe susu ta eye wòakpe ɖe mía ŋu míaɖu nuŋububu manyomanyowo dzi.\n18, 19. Aleke mɔkpɔkpɔ si nɔ Yesu si la do ŋusẽe?\n18 Mɔkpɔkpɔ si nɔ Yesu si la do ŋusẽe. Le eƒe anyigbadzinɔnɔ ƒe zã mamlɛtɔ me la, eto nɔnɔme sesẽ vovovowo me. Exɔlɔ̃ kplikplikpli aɖe dee asi. Exɔlɔ̃ bubu gblɔ be yemedze sii gɔ̃ hã o. Eye bubuawo hã gblee ɖi hesi dzo. Eya ŋutɔ detɔwo tsi tre ɖe eŋu hebia be woawɔ funyafunyae wòaku. Nu kae kpe ɖe eŋu wòte ŋu nɔ te ɖe nɔnɔme sesẽ siawo gbegbe nu? Biblia gblɔ be: “Le dzidzɔ si wotsɔ ɖo eŋkume ta la, edo dzi kpe fuwɔameti ŋuti fu, eye mebu ŋukpe ɖe naneke me o, eye wòbɔbɔ nɔ Mawu ƒe fiazikpui la ƒe ɖusime.”—Hebritɔwo 12:2.\n19 Yesu nyae be yeƒe nuteƒewɔwɔ ahe ŋutikɔkɔe vɛ na ye Fofo eye aɖee afia be Satana nye aʋatsokala. Mɔkpɔkpɔ sia na dzi dzɔe ale gbegbe. Enyae hã be eteƒe madidi o, yeagawɔ ɖeka kple ye Fofo le dziƒo. Mɔkpɔkpɔ sia kpe ɖe eŋu wòdo dzi. Ele be míawo hã míana míaƒe susu nanɔ míaƒe mɔkpɔkpɔa ŋu abe ale si Yesu wɔe ene. Esia akpe ɖe mía ŋu míado dzi, nu ka kee ɖadzɔ o.\n20. Nu kae akpe ɖe ŋuwò be mɔkpɔkpɔ nagabu ɖe wò o?\n20 Yehowa dea dzesi wò xɔse kple dzidodo. (Yesaya 30:18; xlẽ Malaki 3:10.) Edo ŋugbe be yeana “nu siwo wò dzi di la wò.” (Psalmo 37:4) Eya ta na wò susu nanɔ wò mɔkpɔkpɔ la dzi. Satana di be mɔkpɔkpɔ nabu ɖe wò, eye nàse le ɖokuiwò me be Yehowa ƒe ŋugbedodowo mava eme gbeɖe o. Gake mègaɖe mɔ nuŋububu manyomanyowo naɖu dziwò o! Ne ède dzesii be wò mɔkpɔkpɔa me le gbɔdzɔgbɔdzɔm la, bia Yehowa be wòakpe ɖe ŋuwò. Ðo ŋku nya siwo dze le Filipitɔwo 4:6, 7 la dzi. Afi ma gblɔ be: “Migatsi dzimaɖi le naneke ŋuti o, ke boŋ le nu sia nu me la, mito gbedodoɖa kple kokoƒoƒo kpakple akpedada dzi miana Mawu nanya miaƒe dzimedidiwo; eye Mawu ƒe ŋutifafa, si ƒo gɔmesesewo katã ta la, adzɔ miaƒe dziwo kple miaƒe tamesusuwo ŋu to Kristo Yesu dzi.”\n21, 22. (a) Nu kae nye Yehowa ƒe tameɖoɖo na anyigba? (b) Nu kae nèɖo kplikpaa be yeawɔ?\n21 Di ɣeyiɣi nànɔ ŋugble dem le etsɔme nyui si le mía si la ŋu edziedzi. Eteƒe madidi o, ame sia ame si le agbe la asubɔ Yehowa. (Nyaɖeɖefia 7:9, 14) Bu ale si agbea anɔ le xexe yeyea me ŋu kpɔ. Anyo sãsãsã wu ale si míebui! Satana, eƒe gbɔgbɔ vɔ̃wo kple vɔ̃ɖinyenye katã nu ayi. Màdze dɔ o, eye màku hã o. Gbe sia gbe si nèfɔ la, àkpɔe be ŋusẽ geɖe le ye ŋu eye dzi adzɔ wò be èle agbe. Amewo katã awɔ dɔ ɖekae adzra anyigba dzi ɖo wòazu paradiso. Ame sia ame akpɔ nu nyui aɖu kple teƒe si le dedie anɔ. Amewo manye ŋutasẽlawo alo awɔ nu vɔ̃ɖi o, ke boŋ woanyo dɔme na wo nɔewo tso dzi me. Mlɔeba la, ame siwo katã le anyigba dzi la akpɔ “Mawu ƒe viwo ƒe ŋutikɔkɔe ƒe ablɔɖe la.”—Romatɔwo 8:21.\n22 Yehowa di be nàna yeanye Xɔ̃wò vevitɔ. Eya ta wɔ wò ŋutete katã be nàɖo to Yehowa ahanɔ tetem ɖe eŋu geɖe wu gbe sia gbe. Ɛ̃, neva eme be mí katã míayi edzi anɔ Mawu ƒe lɔlɔ̃ la me yi ɖe mavɔmavɔ me!—Yuda 21.\nBIBLIA ƑE GƆMEÐOSEWO\n1 YI EDZI NÀNƆ ŊUSẼ DOM WÒ XƆSE\n“Mitu mia ɖokuiwo ɖo ɖe miaƒe xɔse kɔkɔetɔ la dzi.”—Yuda 20\nNu kae akpe ɖe mía ŋu míado ŋusẽ míaƒe xɔse?\nEfesotɔwo 6:11; Yakobo 1:25; 1 Petro 5:8\nDe ŋugble le ale si toɖoɖo Yehowa kpɔa mía ta eye wònana agbea nyona ɖe edzi na mí la ŋu.\nMateo 28:19, 20; 1 Tesalonikatɔwo 5:17; Hebritɔwo 10:24, 25\nBe míado ŋusẽ míaƒe xɔse la, ele be míanɔ gbe dom ɖa edziedzi, míaƒo nu tso Yehowa ŋu na ame bubuwo, eye míade ha kple mía nɔvi Kristotɔwo.\nPsalmo 55:22; Yesaya 48:17, 18\nYehowa magblẽ wò ɖi akpɔ o. Ne èwɔ eƒe mɔfiamewo dzi la, àkpɔ ŋutifafa.\n2 MÍEDI BE MÍANYE KRISTOTƆ SIWO TSI LE GBƆGBƆ ME\n“Mina míayi ŋgɔ aɖo tsitsinyenye gbɔ.”—Hebritɔwo 6:1\nNu kae wòfia be ame nanye Kristotɔ si tsi le gbɔgbɔ me?\nRomatɔwo 8:5; Hebritɔwo 5:14\nEbia ɣeyiɣi kple agbagbadzedze be ame natsi le gbɔgbɔ me. Kristotɔ si tsi le gbɔgbɔ me la dzea agbagba be yeabu nuwo ŋu abe ale si Yehowa bua woe ene, eye wòtsoa nya me nyuie.\nLododowo 27:11; Yakobo 1:2, 3\nNe nɔnɔme sesẽwo va dziwò la, enye mɔnukpɔkpɔ na wò be nàdo ŋusẽ wò xɔse eye nàɖee afia be èlɔ̃ Yehowa.\nLododowo 3:5, 6; Yakobo 1:5\nNe èle nya me tsom la, de ŋugble le nu si Yehowa adi be nàwɔ ŋu, eye nàbiae be wòakpe ɖe ŋuwò.\n2 Korintotɔwo 13:5\nNegadzɔ gbeɖe be nàdzudzɔ nusɔsrɔ̃ tso Yehowa ŋu o, eye yi edzi nànɔ ŋusẽ dom ƒomedodo si le wò kplii dome.\n3 WÒ SUSU NENƆ WÒ MƆKPƆKPƆ LA DZI\n‘Ðɔ xɔxɔ ƒe mɔkpɔkpɔ la abe gakuku ene.’—1 Tesalonikatɔwo 5:8\nAleke mɔkpɔkpɔ ate ŋu akpɔ mía tae?\nMɔkpɔkpɔ si le asiwò ɖe etsɔme ŋu la le vevie ŋutɔ. De ŋugble le ale si mɔkpɔkpɔ si le Yesu si la kpe ɖe eŋu wòdo dzi le xaxawo me la ŋu.\nFilipitɔwo 4:6, 7\nNe èse le ɖokuiwò me be wò xɔse me le gbɔdzɔgbɔdzɔm la, do gbe ɖa tso eŋu. Nuŋububu manyomanyowo kple ɖikeke ate ŋu ana nàgbɔdzɔ. Gake Yehowa ana dzi nanɔ ƒowò eye wò susu nadze akɔ anyi.\nMalaki 3:10; Romatɔwo 8:21\nNɔ ŋugble dem le mɔkpɔkpɔ si le asiwò ɖe etsɔme ŋu la ŋu edziedzi. Agbenɔnɔ le xexe yeyea me anyo sãsãsã wu ale si míesusu!\nPsalmo 37:4; Yuda 21\nYehowa di be nàna yeanye Xɔ̃wò vevitɔ. Wɔ wò ŋutete katã be nàɖo toe ahanɔ tetem ɖe eŋu geɖe wu gbe sia gbe.\nXɔsetɔ siwo nɔ anyi le blema kple egbea siaa ƒe kpɔɖeŋuwo ate ŋu ado ŋusẽ míaƒe xɔse. Aleke nàwɔ ado ŋusẽ wò xɔse?\nTA 1 Mawu Ƒe Lɔlɔ̃ Nɔa Anyi Ðaa\nTA 2 Dzitsinya Nyui Nenɔ Asiwò Le Mawu Ŋkume\nTA 3 Tia Xɔlɔ̃ Siwo Lɔ̃ Mawu\nTA 4 Nu Ka Tae Wòle Be Míade Bubu Ame Siwo Le Ŋusẽnɔƒewo Ŋu?\nTA 6 Ale Si Míatia Nu Siwo Míatsɔ Aɖe Modzakae\nTA 7 Ðe Nèbua Agbe Nu Xɔasii Abe Ale Si Mawu Bunɛ Enea?\nTA 8 Yehowa Di Be Yeƒe Amewo Nanɔ Dzadzɛ\nTA 9 “Misi Le Gbɔdɔdɔ Manɔsenu Nu!”\nTA 10 Srɔ̃ɖeɖe—Enye Nunana Tso Mawu Gbɔ\nTA 11 Le Srɔ̃kpekpea Vɔ Megbe\nTA 13 Ðe Azãɖuɖuwo Katã Dzea Mawu Ŋua?\nTA 15 Se Vivi Na Dɔ Si Nèwɔna\nTA 16 Tsi Tsitre Ðe Abosam Ŋu\nTA 17 Nɔ Mawu Ƒe Lɔlɔ̃ La Me Ðaa\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo Ale Si Nàwɔ Anɔ Mawu Ƒe Lɔlɔ̃ La Me Ðaa\n‘Kpɔ Mɔ Na Nu Si Womekpɔna O’\n‘Zɔ Le Xɔse Me, Ke Menye Le Nukpɔkpɔ Me O’


Biblica® Se aɖeke mebla Biblia zazã o Agbenya La™ Hosea 1\n1 Esiawoe nye gbedeasi siwo va na Hosea, Beeri ƒe vi la le Yuda fia ene siawo ŋɔli: Uzia, Yotam, Ahaz kple Hezekia. Le ɣeyiɣi sia me ke Yoas ƒe vi Yeroboam nye fia le Israel.\nHosea srɔ̃ kple viawo\n2 Gbedeasi gbãtɔe nye esi: Yehowa gblɔ na Hosea be, “Yi nàɖe ɖetugbi aɖe si nye gbolo, ale be vi siwo wòadzi na wò la, woanye ahasiviwo. Esia aɖe alakpanu siwo wɔm nye dukɔ la le ɖe ŋutinye la afia, wowɔ ahasi to mawu bubuwo subɔsubɔ me, eye wotrɔ le Yehowa yome.” 3 Ale Hosea yi ɖaɖe Gomer, Dioblaim ƒe vinyɔnu, eye wòdzi ŋutsuvi nɛ.\n4 Eye Yehowa gblɔ na Hosea be, “Tsɔ ŋkɔ nɛ be Yezreel, elabena madidi o la, mahe to na Yehu ƒe aƒe la le ʋu si wokɔ ɖe anyi le Yezreel ta, eye matsi Israel ƒe fiaɖuƒe la nu. 5 Gbe ma gbe la, magbã Israel ƒe ŋusẽ le Yezreel ƒe balime.”\n6 Sẽe kple sẽe la, Gomer gafɔ fu, eye wòdzi nyɔnuvi. Yehowa gblɔ na Hosea be, “Tsɔ ŋkɔ nɛ be Loruhama, si gɔmee nye, ‘Nyemagakpɔ nublanui nɛ o,’ elabena nyemagakpɔ nublanui na Israel, atsɔ vɔ̃ akee o, 7 gake makpɔ nublanui na Yuda. Nye ŋutɔ mawɔ aʋa kple woƒe futɔwo, aɖe wo le woƒe asi me, gake menye to dati, yi, aʋawɔnuwo, sɔ kple sɔdolawo dzi o, ke boŋ to Yehowa, woƒe Mawu la dzi.”\n8 Esi Gomer tso no na Loruhama vɔ la, egafɔ fu, eye wòdzi ŋutsuvi. 9 Yehowa gblɔ na Hosea be, “Tsɔ ŋkɔ nɛ be Loami, si gɔmee nye, ‘Menye tɔnyee o,’ elabena Israel menye tɔnye o, eye nye hã nyemenye eƒe Mawu o.\n10 “Ɣeyiɣi li gbɔna esi Israel akpɔ dzidzedze, azu dukɔ gã aɖe; le ɣe ma ɣi me la, ame aɖeke mate ŋu axlẽ wo o, elabena woasɔ gbɔ abe ƒutake ene! Ale be, le esi megblɔ na wo be, ‘Mienye nye dukɔ o’ teƒe la, magblɔ na wo be, ‘Mienye vinyewo, Mawu Gbagbe la ƒe viwo.’ 11 Ekema Yudatɔwo kple Israelviwo awɔ ɖeka, eye woaɖo fia ɖeka; wo katã woatrɔ tso aboyome ɖekae, eye Yezreel ƒe ŋkeke la anye ŋkeke gã aɖe ŋutɔ.”


Ezekiel 43 | Biblia Le Internet Dzi | Xexe Yeye Gɔmeɖeɖe\nYehowa ƒe ŋutikɔkɔe yɔ gbedoxɔ la taŋ (1-12)\nVɔsamlekpui la (13-27)\n43 Eyome ekplɔm yi agbo si dze ŋgɔ ɣedzeƒe gome la nu.+ 2 Eye kpɔ ɖa, Israel ƒe Mawu ƒe ŋutikɔkɔe tso ɣedzeƒe gome gbɔna,+ eye eŋkɔ le ɖiɖim abe tɔ gãwo ƒe hoowɔwɔ ene;+ eƒe ŋutikɔkɔe na anyigba la klẽ.+ 3 Nu si mekpɔ la le abe ŋutega si mekpɔ va yi esime meva* dua tsrɔ̃ ge la ene, eye nɔnɔmeawo le abe esiwo mekpɔ le Kebar-tɔsisi la to ene;+ ale metsyɔ mo anyi. 4 Eye Yehowa ƒe ŋutikɔkɔe to agbo si dze ŋgɔ ɣedzeƒe gome la nu ge ɖe gbedoxɔ la me.+ 5 Eye gbɔgbɔ aɖe kɔm ɖe dzi hekplɔm yi xɔxɔnu emetɔ, eye mekpɔ be Yehowa ƒe ŋutikɔkɔe yɔ gbedoxɔ la taŋ.+ 6 Mese ame aɖe le nu ƒom kplim tso gbedoxɔ la me, eye amea va tɔ ɖe axanye.+ 7 Eye wògblɔ nam be: “Amegbetɔvi, esiae nye nye fiazikpui nɔƒe+ kple nye afɔɖoƒe,+ afi si manɔ le Israel-viwo dome tegbee.+ Israel ƒe aƒe la, woawo kple woƒe fiawo, magato woƒe gbɔgbɔmehasiwɔwɔ kple woƒe fiawo ƒe kukuawo dzi aƒo ɖi nye ŋkɔ kɔkɔe la azɔ o.+ 8 Esi wotsɔ woƒe kpui ɖo nye kpui nu, kple woƒe ʋɔtrutiwo ɖo nye ʋɔtrutiwo xa, ale be gli koe tso nye kpli wo dome,+ eye wotsɔ woƒe ŋunyɔnu siwo wowɔ la ƒo ɖi nye ŋkɔ kɔkɔea tae medo dziku ɖe wo ŋu hetsrɔ̃ wo keŋkeŋ ɖo.+ 9 Azɔ na woaɖe woƒe gbɔgbɔmehasiwɔwɔ kple woƒe fiawo ƒe kukuawo ɖa le gbɔnye, ekema manɔ wo dome tegbee.+ 10 “Amegbetɔvi, ɖɔ ale si gbedoxɔa le la na Israel ƒe aƒe la,+ ne woƒe vodadawo nakpe ŋu na wo,+ eye na woasrɔ̃ nu tso eƒe nɔnɔme la ŋu.* 11 Ne nu siwo katã wowɔ kpe ŋu na wo la, ekema na woanya gbedoxɔ la ƒe nɔnɔme, eƒe tutume, eƒe mɔnu siwo woato ado kple esiwo woato age ɖe eme la katã.+ Ðe eƒe nɔnɔme blibo la kple eŋuti ɖoɖowo, eƒe nɔnɔme blibo la kple eŋuti sewo fia wo, eye nàŋlɔ wo ɖi le wo ŋkume, ne woadzra eƒe nɔnɔme blibo la ɖo eye woawɔ eŋuti ɖoɖowo dzi.+ 12 Esiae nye se si le gbedoxɔ la ŋu. Toa tame kple teƒe siwo katã le eŋu godoo va kpe la nye teƒe kɔkɔetɔ kekeake.+ Kpɔ ɖa! Esiae nye se si le gbedoxɔ la ŋu. 13 “Vɔsamlekpui la ƒe dzidzemewoe nye esi le abɔklugui nu+ (woda didime si anɔ asiƒome ɖeka ɖe abɔklugui ɖe sia ɖe dzi).* Eƒe anyinɔ kɔkɔ abɔklugui ɖeka eye wòkeke abɔklugui ɖeka. Woɖo to nɛ wòkeke asi ɖeka* godoo kpe ɖo. Esiae nye vɔsamlekpui la ƒe anyinɔ. 14 Tso eƒe anyinɔ dzi va se ɖe kɔ etetɔ gbɔ la le abɔklugui eve, eye wòkeke abɔklugui ɖeka. Eye tso kɔ suetɔ dzi yi kɔ gãtɔ dzi le abɔklugui ene, eye wòkeke abɔklugui ɖeka. 15 Vɔsamlekpuia ƒe dzodoƒe kɔkɔ abɔklugui ene, eye dzo ene li nɛ.+ 16 Vɔsamlekpuia ƒe afi si wodoa dzo ɖo la le dzogoe ene me; edidi abɔklugui wuieve eye wòkeke abɔklugui wuieve.+ 17 Kɔ la ƒe axa eneawo didi abɔklugui wuiene, eye wòkeke abɔklugui wuiene; to si woɖo ƒo xlãe la le abɔklugui afã, eye eƒe zɔ le abɔklugui ɖeka godoo va kpe. “Eƒe atrakpuiwo dze ŋgɔ ɣedzeƒe gome.” 18 Eye wògblɔ nam be, “Amegbetɔvi, ale Aƒetɔ Dziɖulagã Yehowa gblɔe nye esi: ‘Esiawoe nye mɔfiame siwo dzi woazɔ ɖo le vɔsamlekpuia wɔwɔ me, be woasa numevɔ blibowo le edzi, eye woahlẽ ʋu ɖe eŋu.’+ 19 “‘Eye nàtsɔ nyitsui ɖeka ana nunɔla siwo nye Lewi viwo, ame siwo nye Zadok ƒe dzidzimevi+ siwo tena vaa ŋkunyeme be woawɔ subɔsubɔdɔwo nam la, ne woatsɔ asa nuvɔ̃vɔe,’+ Aƒetɔ Dziɖulagã Yehowa ye gblɔe. 20 ‘Tsɔ eƒe ʋu la ƒe ɖe sisi ɖe vɔsamlekpuia ƒe dzo eneawo, eƒe kɔwo ƒe dzogoe eneawo, kple to si woɖo ƒo xlãe la ŋu, ne nàɖe nu vɔ̃ ɖa le eŋu ahalé avu ɖe eta.+ 21 Eye nàtsɔ nuvɔ̃vɔsanyitsui la aɖatɔ dzoe le gbedoxɔ la ƒe teƒe si woɖo ɖi, le kɔkɔeƒe la godo.+ 22 Le ŋkeke evelia dzi la, nàtsɔ gbɔ̃tsu si sɔ blibo asa nuvɔ̃vɔe, be woaɖe nu vɔ̃ ɖa le vɔsamlekpui la ŋu abe ale si wotsɔ nyitsui la ɖe nu vɔ̃ ɖa le eŋui ene.’ 23 “‘Ne èɖe nu vɔ̃ ɖa le eŋu vɔ la, nàɖe nyitsui si sɔ blibo kple agbo si sɔ blibo tso lãha la dome atsɔ asa vɔe. 24 Kplɔ wo va Yehowa ŋkume, ne nunɔlawo nawu dze ɖe wo dzi+ ahatsɔ wo asa numevɔ blibo na Yehowa. 25 Tsɔ gbɔ̃tsu ɖeka sa nuvɔ̃vɔ gbe sia gbe ŋkeke adre+ hekpe ɖe nyitsui ɖeka kple agbo ɖeka ŋu; woanye lã siwo sɔ blibo. 26 Ŋkeke adre sɔŋ woalé avu ɖe vɔsamlekpui la ta, ne woakɔ eŋu na zazã. 27 Ne wowu ŋkeke siawo me dɔwo nu la, ekema tso ŋkeke enyilia+ dzi heyi la, nunɔlawo natsɔ miaƒe numevɔsa blibowo kple miaƒe ŋutifafavɔsawo ana le vɔsamlekpui la dzi; eye miaƒe nu adze ŋunye,’+ Aƒetɔ Dziɖulagã Yehowa ye gblɔe.”\n^ Agate ŋu afia, “wòva.”\n^ Egɔmeɖeɖe tẽe, “na woadzidze eƒe nɔnɔme.”\n^ Esiae nye “abɔklugui legbeetɔ.” Kpɔ Megbenyawo B14.


Dɔwɔwɔwo 6 | Biblia Le Internet Dzi | Xexe Yeye Gɔmeɖeɖe (1984)\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Gujarati Gun Haitian Creole Hebrew Hiligaynon Hindi Hiri Motu Hungarian Igbo Iloko Indonesian Isoko Italian Japanese Javanese Kannada Kazakh Kikaonde Kikongo Kikuyu Kinyarwanda Kirghiz Kiribati Kirundi Kongo Korean Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Nepali Nias Norwegian Nzema Oromo Ossetian Otetela Pangasinan Papiamento (Curaçao) Persian Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Urdu Uzbek Venda Vietnamese Waray-Waray Xhosa Yoruba Zulu\n6 Ke le ŋkeke siawo me, esi nusrɔ̃lawo nɔ agbɔ sɔm ɖe edzi la, liʋiliʋilili ɖo Yudatɔ siwo doa Helagbe la dome ɖe Yudatɔ siwo doa Hebrigbe la ŋu, elabena wonɔ woƒe ahosiwo gblẽm ɖi le gbe sia gbe nuɖuɖu la mama me. 2 Eya ta ame wuieveawo yɔ nusrɔ̃lawo ƒe ha la vae hegblɔ be: “Mele dzi dzɔm na mí be, míagblẽ Mawu ƒe nya la ɖi anɔ nuɖuɖu mam le kplɔ̃ ŋu o. 3 Eya ta nɔviwo, mia ŋutɔwo midi ŋutsu adre siwo dzi mieka ɖo la tso mia dome, ame siwo gbɔgbɔ kple nunya yɔ fũu, ne míaɖo wo dɔ vevi sia nu; 4 ke mía ŋutɔwo míalé fɔ ɖe gbedodoɖa kple nya la ƒe subɔsubɔdɔ la ŋu.” 5 Eye nya si wogblɔ la dze ameha blibo la katã ŋu, eye wotia Stefano, ame si xɔse kple gbɔgbɔ kɔkɔe yɔ fũu, kple Filipo, Prokoro kple Nikanora kple Timona kple Parmena kple Nikolao, si tso Antioxia, eye wòtrɔ dzi me zu Yudatɔ; 6 eye wotsɔ wo ɖo apostoloawo ŋkume, eye esi wodo gbe ɖa vɔ la, woda woƒe asiwo ɖe wo dzi. 7 Ale Mawu ƒe nya la yi edzi nɔ ta kekem, eye nusrɔ̃lawo ƒe xexlẽme yi edzi nɔ dzidzim ɖe edzi ŋutɔ le Yerusalem; eye nunɔlawo ƒe ha gã aɖe hã va te toɖoɖo xɔse la. 8 Ke Stefano, ame si dɔmekɔkɔ kple ŋusẽ yɔ fũu la, nɔ nukunu kple dzesi gãwo wɔm le ameawo dome. 9 Gake ŋutsu aɖewo tsi tsitre le ƒuƒoƒe si woyɔna be Ablɔɖexɔlawo Ƒe Ƒuƒoƒe la me tɔwo, Kirenetɔwo, Aleksandriatɔwo, kple ame siwo tso Kilikia kple Asia, la dome, be yewoahe nya kple Stefano; 10 ke hã, womete ŋu nɔ te ɖe nunya kple gbɔgbɔ si wòtsɔ nɔ nu ƒom la nu o. 11 Eya ta wode nya ŋutsu aɖewo nu le adza me be woagblɔ be: “Míesee wònɔ busunyawo gblɔm ɖe Mose kple Mawu ŋu.” 12 Eye wode zi ameha la kple amegãwo kpakple agbalẽfialawo me, eye esi wova do ɖe edzi le vo me la, wolée sesẽe hekplɔe yi Sanhedrin la. 13 Eye wokplɔ aʋatsoɖasefowo vae, ame siwo gblɔ be: “Ame sia medzudzɔ nuƒoƒo ɖe teƒe kɔkɔe sia kple Se la ŋu o. 14 Le kpɔɖeŋu me, míesee wògblɔ be, Yesu Nazaretetɔ sia agbã teƒe sia, eye wòatrɔ kɔnu siwo Mose tsɔ de asi na mí la.” 15 Eye esi ame siwo katã bɔbɔ nɔ anyi ɖe Sanhedrin la me fɔ ŋku ɖe edzi gãa la, wokpɔe be eƒe mo nɔ abe mawudɔla ƒe mo ene.